**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Φεβρουαρίου 2020, ημέρα Παρασκευή και ώρα 11.00΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης  την επεξεργασία και εξέταση του σχεδίου νόμου του Υπουργείου Προστασίας του Πολίτη «Τροποποίηση διατάξεων του ν. 2168/1993 (Α΄147) «Ρύθμιση θεμάτων που αφορούν όπλα, πυρομαχικά, εκρηκτικές ύλες, εκρηκτικούς μηχανισμούς και άλλες διατάξεις», εναρμόνιση της ελληνικής νομοθεσίας με την Οδηγία (ΕΕ) 2017/853 του Ευρωπαϊκού Κοινοβουλίου και του Συμβουλίου της 17ης Μαΐου 2017 για την τροποποίηση της Οδηγίας 91/477/ΕΟΚ του Συμβουλίου σχετικά με τον έλεγχο της απόκτησης και της κατοχής όπλων και θέσπιση των αναγκαίων συμπληρωματικών μέτρων για την εφαρμογή του Εκτελεστικού Κανονισμού (ΕΕ) 2015/2403 της Ευρωπαϊκής Επιτροπής».

Στη συνεδρίαση παρέστησαν ο Υφυπουργός Προστασίας του Πολίτη, κ. Ελευθέριος Οικονόμου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Δούνια Παναγιώτα (Νόνη), Κοτρωνιάς Γεώργιος, Καββαδάς Αθανάσιος, Τσαβδαρίδης Λάζαρος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Αλεξοπούλου Χριστίνα, Παππάς Ιωάννης, Πάτσης Ανδρέας, Μανωλάκος Νικόλαος, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αυγέρη Θεοδώρα (Δώρα), Ξανθόπουλος Θεόφιλος, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Τζανακόπουλος Δημήτριος, Τριανταφυλλίδης Αλέξανδρος (Αλέκος), Γιαννακοπούλου Κωνσταντίνα (Νάντια), Καμίνης Γεώργιος, Μπιάγκης Δημήτριος, Παπαναστάσης Νικόλαος, Βαγενάς Δημήτριος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι η συζήτηση του νομοσχεδίου θα γίνει με την κανονική διαδικασία. Η πρόταση του Προεδρείου της Επιτροπής, για την οργάνωση της συζήτησης, είναι την Τετάρτη 26/2 να έχουμε τη δεύτερη συνεδρίαση, με την ακρόαση φορέων, στις 10.00΄ το πρωί και στις 14.00΄, το μεσημέρι, να έχουμε την επί των άρθρων συζήτηση. Την Τρίτη, 3 Μαρτίου 2020, να πραγματοποιηθεί η δεύτερη ανάγνωση, σε ώρα που θα υποδείξουν και υπηρεσίες, διότι υπάρχει υπερβολικός φόρτος νομοθετικού έργου. Ερωτώνται οι εκπρόσωποι των πολιτικών Κομμάτων. Τον λόγο έχει ο κ. Μελάς. Συμφωνείτε με τον προγραμματισμό των εργασιών της Επιτροπής;

**ΙΩΑΝΝΗΣ ΜΕΛΑΣ (Εισηγητής της Πλειοψηφίας):** Συμφωνούμε με τον προγραμματισμό σε ό,τι αφορά τους φορείς, θα επανέρθουμε σε λίγο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Καλαματιανός.

**ΔΙΟΝΥΣΙΟΣ –ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Άλλημέρα, φαντάζομαι, δεν υπάρχει.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Είναι υπερβολικός ο φόρτος του νομοθετικού έργου.

**ΔΙΟΝΥΣΙΟΣ –ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Επειδή την Τετάρτη, συζητείται και το ασφαλιστικό νομοσχέδιο, κ. Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το καταλαβαίνω, αλλά επίκειται κατάθεση από ό,τι πληροφορούμαστε και νομοσχεδίου για τους ΟΤΑ. Θα υπάρχει και αυτό το νομοσχέδιο, που θα τρέχει, παράλληλα.

Τον λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Συμφωνούμε, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής ΚΙΝΗΜΑΤΟΣ ΑΛΛΑΓΗΣ):** Συμφωνούμε, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο κ. Χήτας;

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης**): Συμφωνούμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το λόγο έχει η κυρία Αδαμόπουλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜΕρΑ25):** Συμφωνούμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Άρα, ομόφωνα, νομίζω όλη η Επιτροπή συμφώνησε για τον προγραμματισμό των εργασιών της. Η δεύτερη ανάγνωση θα γίνει την Τρίτη, 3 Μαρτίου, στην ώρα, που θα υποδειχθεί, τις επόμενες ημέρες, γιατί, με το φόρτο εργασίας, που υπάρχει στις Επιτροπές, δεν γνωρίζουμε ακόμη, εάν υπάρχουν κενές αίθουσες.

Προχωρούμε με την πρόταση των φορέων για ακρόαση.

Τον λόγο έχει ο κ. Μελάς.

**ΙΩΑΝΝΗΣ ΜΕΛΑΣ (Εισηγητής της Πλειοψηφίας):** Εμείς έχουμε να προτείνουμε φορείς. Απλά, το ερώτημα είναι αυτό, που τέθηκε από την αρχή, εάν δεν έχουν τα υπόλοιπα Κόμματα να προτείνουν φορείς, θα συμφωνήσουμε στο να μην καλέσουμε καθόλου και να προχωρήσουμε τη διαδικασία, χωρίς την ακρόαση φορέων. Εμείς, σε κάθε περίπτωση, έχουμε να προτείνουμε. Πάντως, συμφωνούμε να κληθούν οι φορείς.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καλαματιανός.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Συμφωνούμε να καλέσουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καμίνης

**ΓΕΩΡΓΙΟΣ ΚΑΜΙΝΗΣ (Ειδικός Αγορητής ΚΙΝΗΜΑΤΟΣ ΑΛΛΑΓΗΣ):** Συμφωνούμε, κύριε Πρόεδρε, να κληθούν φορείς. Αυτή τη στιγμή, σκέφτομαι, πρόχειρα, ομολογώ, τους κυνηγούς.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής**): Εμένα με έχουν πλησιάσει άνθρωποι, που εμπλέκονται με τη σκοποβολή και εξέφρασαν το ότι θα ήθελαν να καταθέσουν και αυτοί παρατηρήσεις επί του νομοσχεδίου.

Τον λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Συμφωνούμε, κύριε Πρόεδρε, στην ακρόαση φορέων και θα προτείνουμε και εμείς .

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής**): Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης**): Συμφωνούμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής**): Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜερΑ25):** Συμφωνούμε, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής**): Εάν είστε σε θέση οι Εισηγητές και Ειδικοί Αγορητές να ανακοινώσετε τις προτάσεις σας, να συνεχίσουμε. Άλλως, να τις δούμε γραπτώς.

Τον λόγο έχει ο κ. Μελάς.

**ΙΩΑΝΝΗΣ ΜΕΛΑΣ (Εισηγητής της Πλειοψηφίας):** Κύριε Πρόεδρε, προτείνουμε την Σκοπευτική Ομοσπονδία Ελλάδος, ΣΚΟΕ, την Πανελλήνια Ένωση Επαγγελματιών Βιοτεχνών Εμπόρων Κυνηγετικών Ειδών, την Πανελλήνια Ένωση Απόστρατων Σωμάτων Ασφαλείας, την Ένωση Αστυνομικών Υπαλλήλων Πειραιά και την Ένωση Αστυνομικών Υπαλλήλων Δυτικής Αττικής. Εάν υπάρξει κάτι άλλο, θα σας το καταθέσουμε, γραπτώς.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καλαματιανός.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Πρόεδρε, συμφωνούμε και προτείνουμε να καλέσουμε και κάποια ομοσπονδία κυνηγών ή εάν υπάρχει, κάποιο σωματείο με βιοτέχνες.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Μέχρι το πέρας της συνεδρίασης, καλό είναι να έχουμε και γραπτώς τις προτάσεις, για να καταλήξουμε στον κατάλογο.

Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, αυτή τη στιγμή, δεν είμαι έτοιμος να προσδιορίσω ειδικότερους φορείς, αλλά θα ήταν ενδιαφέρον να καλέσουμε και τους αστυνομικούς υπαλλήλους να μας μιλήσουν και επιφυλάσσομαι για το ποιους ακριβώς θα προτείνω.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο κ. Μελάς πρότεινε του Πειραιά και της Δυτικής Αττικής, θα θέλατε κάποιο πανελλήνιο όργανο να καλέσουμε;

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, επιφυλάσσομαι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Κύριε Πρόεδρε, την πρότασή μας θα σας στην υποβάλλουμε γραπτώς μέχρι το τέλος της συνεδρίασης.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Την αναμένουμε, κύριε Παπαναστάση.

Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, προτείνω, αντί να περιοριστούμε σε τοπικές ομοσπονδίες, να καλέσουμε την ΠΟΑΣΥ, την Πανελλήνια Ομοσπονδία Αστυνομικών Υπαλλήλων, όπου νομίζω ότι καλύπτει τους πάντες. Επίσης, θα θέλαμε να κληθεί η ΠΕΔΕΚΕ, είναι η Ένωση Επαγγελματιών Βιοτεχνών Κυνηγετικών Ειδών. Είναι πανελλήνια ομοσπονδία και αναγνωρισμένο σωματείο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Έχει, ήδη, προταθεί από τον κ. Μελά.

Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Κύριε Πρόεδρε, δεν έχουμε να κάνουμε κάποια πρόταση, θα συμφωνήσω και εγώ με την Πανελλήνια Ομοσπονδία Αστυνομικών Υπαλλήλων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επομένως, αναμένουμε γραπτώς τις προτάσεις, προκειμένου μέχρι το τέλος της συνεδρίασης, να μπορέσουμε να ανακοινώσουμε τον κατάλογο των φορέων, οι οποίοι θα κληθούν, την Τετάρτη, 26 Φεβρουαρίου, στις 10.00΄, το πρωί, να καταθέσουν παρατηρήσεις επί του σχεδίου νόμου.

Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, θα ήθελα να κάνω μια πρόταση στο Προεδρείο, σχετικά με την ακρόαση των διαφόρων φορέων. Καλό θα είναι και στις επόμενες νομοθετικές πρωτοβουλίες, να κάναμε μια διερεύνηση κάποιων ανθρώπων, οι οποίοι δεν είναι ενταγμένοι σε σωματεία, δεν συνδικαλίζονται, δεν έχουν θεσμικούς φορείς, αλλά έχουν μια μακρά και συμπυκνωμένη εμπειρία, επάνω στα ζητήματα, που κάθε φορά, συζητάμε και οι οποίοι θα βοηθούσαν καταλυτικά στο έργο της νομοθέτησής μας. Θα ήθελα να πω, δηλαδή, με αυτή τη μικρή εισαγωγή, ότι στην παρούσα φάση, όσον αφορά στα όπλα υπάρχει ένας άνθρωπος, τον οποίο γνωρίζω, ο κ. Κωνσταντίνος Παπατσαρούχας, ιδιοκτήτης του οπλουργείου «Ήφαιστος», ενός οπλουργείου πολλών δεκαετιών στην Αθήνα, που γνωρίζει πλήρως τα ζητήματα, που έχουν να κάνουν με τα κυνηγετικά όπλα.

Πιστεύω, επειδή θα κληθεί και η Κυνηγετική Ομοσπονδία, ότι καλό θα είναι να έρθει αυτός άνθρωπος να πει τις απόψεις του, σχετικά με ζητήματα, που έχουν να κάνουν με την κατοχή κυνηγετικών όπλων και τι απασχολεί τον κυνηγετικό κόσμο, μέλος του οποίου είμαι και εγώ. Νομίζω ότι θα βοηθήσει πολύ, πέρα των γνωστών, που μας λένε διάφορα, που έρχονται εδώ από ομοσπονδίες και θεσμικούς φορείς. Αυτό θα το έθετα και ως προϋπόθεση εργασίας για τις μελλοντικές ακροάσεις, δηλαδή, να μπορούν να καλούνται κάποιοι άνθρωποι, οι οποίοι έχουν αναλώσει τη ζωή τους, επάνω σε κάποια αντικείμενα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Μου δίνετε την ευκαιρία, κύριε Δαβάκη, να διευκρινίσω προς την Επιτροπή ότι κάτι τέτοιο δεν αποκλείεται από τον Κανονισμό, υπάρχει η δυνατότητα, απλώς θα πρέπει η πρόταση να γίνει από τους Εισηγητές ή τους Ειδικούς Αγορητές των Κομμάτων.

Αυτό που θέλω να πω είναι ότι θα έχετε προσέξει ότι σε αυτή την Κοινοβουλευτική Περίοδο, στην οποία έχω την τιμή να είμαι Πρόεδρος της Επιτροπής, προσπαθούμε η συζήτηση, στην ακρόαση των φορέων, να είναι ουσιαστική. Να μην καλούμε πολλούς φορείς, απλά και μόνο, για να πούμε ότι τους καλούμε και να τους ζητούμε, σε δύο λεπτά, να καταθέσουν προτάσεις ή σκέψεις ή παρατηρήσεις και να μην υπάρχει και η δυνατότητα του αντίλογου. Ακολουθούμε, λοιπόν, όσο το δυνατόν το πνεύμα και το γράμμα του Κανονισμού. Προσπαθούμε να μην υπερβαίνουμε τους δέκα φορείς, όπως λέει το γράμμα του Κανονισμού, προκειμένου να γίνεται ουσιαστική συζήτηση, στη δεύτερη συνεδρίαση, που είναι η ακρόαση των φορέων.

Από τη στιγμή που θα υποδειχθεί από τον Εισηγητή του Κόμματός σας ο συγκεκριμένος εμπειρογνώμων, που γνωρίζει καλά το θέμα, ευχαρίστως να τον συμπεριλάβουμε στον κατάλογο με τους φορείς.

**ΑΘΑΝΑΣΙΟΣ ΔΑΒΑΚΗΣ :** Ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Πλειοψηφίας, ο κ. Μελάς.

**ΙΩΑΝΝΗΣ ΜΕΛΑΣ (Εισηγητής της Πλειοψηφίας):** Κύριε Πρόεδρε, κύριε Υπουργέ, κυρίες και κύριοι Βουλευτές, με το παρόν σχέδιο νόμου, ενσωματώνεται στην εθνική νομοθεσία η ευρωπαϊκή Οδηγία 853/2017 του Ευρωπαϊκού Κοινοβουλίου και του Ευρωπαϊκού Συμβουλίου της 17ης Μαΐου 2017, σχετικά με τον έλεγχο απόκτησης και κατοχής όπλων. Επίσης, τροποποιούνται διατάξεις του ν. 2168/1993, ώστε οι διατάξεις να προσαρμοστούν στο πνεύμα της ευρωπαϊκής Οδηγίας, αλλά και στο χώρο της ασφάλειας, διεθνώς. Θεσπίζονται, ακόμη, απαραίτητα συμπληρωματικά μέτρα για την εφαρμογή του Εκτελεστικού Κανονισμού 2403/2015 της Ευρωπαϊκής Επιτροπής, σχετικά με την απενεργοποίηση των πυροβόλων όπλων.

Αντικείμενο, λοιπόν, του παρόντος νομοσχεδίου είναι μια ευρωπαϊκή Οδηγία επί της ουσίας, η ψήφιση της οποίας είναι αναγκαία, γιατί κινδυνεύαμε, με κυρώσεις, από την Ε.Ε., εξαιτίας της μη ενσωμάτωσης της.

Η χρήση όπλων από οργανωμένες εγκληματικές και τρομοκρατικές οργανώσεις μπορεί να προκαλέσει τεράστιες επιπτώσεις στην κοινωνία μας. Τα τελευταία χρόνια, έχουμε γίνει όλοι μάρτυρες τρομοκρατικών χτυπημάτων, σε πολλές ευρωπαϊκές πόλεις, όπως στο Παρίσι, το 2015, αλλά και στην καρδιά της Ε.Ε., στις Βρυξέλλες, το 2016. Για να θυμηθούμε παλιά και τη δράση της «17 Νοέμβρη» και άλλων τρομοκρατικών οργανώσεων, στη χώρα μας, οι οποίες πολύ έχουν πλήξει την κοινωνία μας. Τα τραγικά, λοιπόν, αυτά γεγονότα αποτελούν τη μεγαλύτερη και ξεκάθαρη απόδειξη της πολυδιάστατης απειλής, που αντιμετωπίζουμε διεθνώς.

Είναι σαφές ότι πρέπει να ενταθεί η συνεργασία των χωρών και ο αγώνας, διεθνώς, κατά της παράνομης διακίνησης πυροβόλων όπλων και πυρομαχικών. Ο διασυνοριακός χαρακτήρας του εγκλήματος επιβάλλει τη συνεργασία των κρατών - μελών και υπαγορεύει την προσαρμογή των επιμέρους εθνικών νομοθεσιών, με στόχο, πάντα, τη διευκόλυνση και την ενίσχυση της συνεργασίας, ιδίως σε θέματα ανταλλαγής πληροφοριών, αλλά και κοινών αστυνομικών επιχειρήσεων.

Σε αυτό ακριβώς το πλαίσιο, κινείται και το συγκεκριμένο σχέδιο νόμου, στο οποίο εναρμονίζονται οι κανόνες περί σήμανσης των πυροβόλων όπλων, καθορίζονται κοινά κριτήρια, ως προς τη δυνατότητα μετατροπής όπλων, που δίνουν σήμα συναγερμού, ενισχύεται το σύστημα συλλογής δεδομένων και ανταλλαγής πληροφοριών, μεταξύ των κρατών - μελών και επιβάλλονται κοινά πρότυπα απενεργοποίησης των πυροβόλων όπλων. Επίσης, επανακαθορίζονται οι όροι, σύμφωνα με τους οποίους επιτρέπεται η κατοχή όπλων με ή χωρίς άδεια, οι προϋποθέσεις εμπορίας και διάθεσης όπλων, για τα οποία απαιτείται ή δεν απαιτείται άδεια, ζητήματα σχετικά με την εμπορία και τη διάθεση όπλων, οι περιπτώσεις παράβασης, που τιμωρούνται, με φυλάκιση και χρηματική ποινή, τουλάχιστον 1.500 € και τα είδη όπλων, στα οποία επιτρέπεται η εισαγωγή τους από το εξωτερικό.

Παράλληλα, προσδιορίζονται, ακριβώς, οι περιπτώσεις και οι προϋποθέσεις, που δεν προβλέπεται ποινική ευθύνη των κατόχων όπλων, χωρίς την απαιτούμενη άδεια. Εισάγονται ταυτόχρονα νέες ρυθμίσεις για την κατάσχεση των πυροβόλων όπλων, για τη μεταφορά όπλων και λοιπών σχετικών αντικειμένων για εκθεσιακούς σκοπούς, για την κατάσχεση και δήμευση πυροβόλων όπλων και των ουσιωδών συστατικών μερών από τις αρμόδιες Αρχές, με την πρόβλεψη της υποχρέωσης τους να επικαιροποιούν το σχετικό ηλεκτρονικό αρχείο και τον καθορισμό της διαδικασίας καταστροφής και εκποίησης τους, με Υπουργική Απόφαση.

Επίσης, στο νομοσχέδιο αυτό, ρυθμίζονται ζητήματα, σχετικά με τη χρήση των όπλων σε πλοία και αεροσκάφη, όπως και θέματα σχετικά με την οπλοφορία προσώπων, που υπηρετούν, σε Αρχές επιβολής του νόμου, σε κράτη-μέλη της Ε.Ε. ή τρίτων χωρών και σε όργανα, φορείς, αποστολές ή οργανισμούς της Ε.Ε..

Ταυτόχρονα, εισάγονται ρυθμίσεις, σχετικά με την απενεργοποίηση των πυροβόλων όπλων, που πραγματοποιείται, μετά τις 8 Απριλίου 2016, από αρμόδιες δημόσιες Αρχές και εργαστήρια επισκευής. Ειδικά, τα απενεργοποιημένα πυροβόλα όπλα θα πρέπει να συνοδεύονται από πιστοποιητικό απενεργοποίησης.

Το περιεχόμενο των προτεινόμενων αλλαγών, με την αναθεωρημένη Οδηγία, αποσκοπεί κυρίως στην εναρμόνιση των κανόνων περί σήμανσης των πυροβόλων όπλων, καθώς και στην επιβολή κοινών προτύπων απενεργοποίησης των πυροβόλων όπλων.

Στο πλαίσιο αυτό, ορίζονται οι αρμόδιες Αρχές Απενεργοποίησης και οι Αρχές Επαλήθευσης των μέτρων απενεργοποίησης. Με αυτόν τον τρόπο, διασφαλίζεται ότι οι παρεμβάσεις, που πραγματοποιούνται, σε ένα πυροβόλο όπλο, το καθιστούν οριστικά ακατάλληλο για χρήση. Θεσπίζεται η υποχρέωση σήμανσης του όπλου, που έχει υποστεί εργασίες απενεργοποίησης, με ειδικό ευδιάκριτο σήμα, καθώς και η χορήγηση πιστοποιητικού εγγράφου, περί της απενεργοποίησής του.

Τέλος, θεσπίζονται και ποινικές κυρώσεις, φυλάκιση, τουλάχιστον, τριών μηνών και απαγόρευση της άσκησης του επαγγέλματος, για όσους απαλείφουν ή παραποιούν τη σήμανση σε απενεργοποιημένο πυροβόλο όπλο.

Επιπλέον, ενσωματώνονται στο εθνικό δίκαιο δύο Παραρτήματα της ευρωπαϊκής Οδηγίας, με τις κατηγορίες των όπλων και των πυρομαχικών, που απαγορεύονται και τα οποία χρήζουν ή όχι της σχετικής άδειας.

Με τις διατάξεις του σχεδίου νόμου, αναβαθμίζονται, ουσιαστικά, τα εργαλεία των διωκτικών Αρχών για τη διερεύνηση και εξιχνίαση παράνομων δραστηριοτήτων, σε σχέση με τα πυροβόλα όπλα και διευκολύνεται η απονομή της δικαιοσύνης.

Πρέπει να τονιστεί ότι από τις διατάξεις του συγκεκριμένου σχεδίου νόμου, επηρεάζονται άμεσα οι επαγγελματίες, που δραστηριοποιούνται, στον τομέα των όπλων και των πυρομαχικών, οι ιδιοκτήτες, που φέρουν όπλο, όπως οι κυνηγοί, οι αθλητές σκοποβολής και το προσωπικό των Σωμάτων Ασφαλείας.

Όμως, στην ουσία του, το παρόν νομοσχέδιο επηρεάζει το σύνολο της ελληνικής κοινωνίας. Η θέσπιση των κανόνων για την απόκτηση και κατοχή όπλων συνδέεται, άμεσα, με την ασφάλεια των πολιτών, την αντιμετώπιση του οργανωμένου εγκλήματος, της παράνομης διακίνησης όπλων και τη μείωση των εγκλημάτων βίας.

Κυρίες και κύριοι συνάδελφοι, οι αλλαγές, που εισάγονται, στο εθνικό μας νομικό πλαίσιο, με τις διατάξεις αυτού του νομοσχεδίου, έρχονται σε συνέχεια των νομοθετικών παρεμβάσεων της Κυβέρνησης της Ν.Δ., για την ενίσχυση του αισθήματος ασφάλειας στους πολίτες αυτής της χώρας.

Επιγραμματικά, θα μου επιτρέψετε να αναφέρω ότι η Ελληνική Αστυνομία ενισχύθηκε, με τους 1.350 Ειδικούς Φρουρούς, στην Ομάδα «ΔΙΑΣ» και στην Ομάδα «ΔΡΑΣΗ», με 150 στελέχη, στις πεζές περιπολίες της Ελληνικής Αστυνομίας και στις δυνάμεις φύλαξης σημαντικών σημείων της Αθήνας.

Η υλικοτεχνική υποδομή της Ελληνικής Αστυνομίας ενισχύθηκε με 450 νέα περιπολικά και μοτοσικλέτες, με 3.000 αλεξίσφαιρα γιλέκα, με 500 ασυρμάτους και με 3.000 νέες εξαρτήσεις.

Επιπλέον, έχει δρομολογηθεί, ακόμη, η απόκτηση 700 νέων οχημάτων, 11.000 αλεξίσφαιρων γιλέκων, 3.500 ασυρμάτων, 1.200 στολών επιχειρήσεων, 12 drones και επανασυστάθηκε η ομάδα «ΔΕΛΤΑ», μια ομάδα ταχείας επέμβασης, η οποία άρχισε να επιχειρεί, με ελαφρά δίκυκλα.

Σταδιακά, λοιπόν, τα άβατα υποχωρούν. Στις δημοκρατίες δεν χρειάζονται και δεν πρέπει να υπάρχουν άβατα. Παρά τις δυσκολίες, που υπάρχουν, η Αστυνομία είναι πια παρούσα στις γειτονιές, οι πολίτες επανακτούν το αίσθημα της ασφάλειας και γι' αυτό είμαστε περήφανοι.

Αξίζουν, πραγματικά, συγχαρητήρια στο προσωπικό και τα στελέχη της Ελληνικής Αστυνομίας για το σημαντικό έργο, που έχουν προσφέρει, σε τόσο σύντομο χρονικό διάστημα. Γίνονται, επιτέλους, επιχειρήσεις εκκένωσης κτιρίων, που είχαν καταληφθεί, παρανόμως, για χρόνια από αντεξουσιαστές και η Πλατεία των Εξαρχείων ξαναπαίρνει την όμορφη όψη της. Δεν είναι γκέτο τα Εξάρχεια, δεν ανήκουν σε περιθωριακές μειοψηφίες, αλλά σε όλους τους πολίτες της Αθήνας.

Δεν έγιναν, όμως, μόνο αυτά, κυρίες και κύριοι συνάδελφοι, σε σχέση με την ασφάλεια των πολιτών. Αλλάξαμε τον Ποινικό Κώδικα, διορθώνοντας τις στρεβλώσεις, που είχε φέρει η Κυβέρνηση του ΣΥ.ΡΙΖ.Α., λίγο πριν τις εκλογές της 7ης Ιουλίου.

Μετατρέψαμε τη χρήση των μολότοφ, σε κακουργηματική πράξη, αυστηροποιήσαμε τις ποινές για όσους εισβάλλουν σε δημόσια κτίρια, ενισχύσαμε το ποινικό οπλοστάσιο της χώρας σε ό,τι αφορά τα εγκλήματα, που έχουν σχέση με την τρομοκρατία και καταργήσαμε το άσυλο της βίας και της ανομίας στα πανεπιστήμια.

Η χώρα επιστρέφει στην κανονικότητα και αυτό γίνεται πράξη, βήμα – βήμα, τους τελευταίους επτά μήνες, διότι «κανονικότητα» για εμάς είναι η τήρηση της τάξης και κανονικότητα δε μπορεί να υπάρξει, χωρίς ασφάλεια.

Δεν είναι απλά προτεραιότητά μας η ασφάλεια των πολιτών. Η ασφάλεια των πολιτών είναι ουσιαστική προϋπόθεση για την ελευθερία και τη δημοκρατία. Είναι αυτονόητη υποχρέωση του κράτους προς τους πολίτες.

Θέλουμε και επιδιώκουμε, μέσα από τις πολιτικές μας, οι πολίτες να αισθάνονται και να είναι πραγματικά ασφαλείς, είτε βρίσκονται στο σπίτι τους, είτε στην εργασία τους, είτε στο πανεπιστήμιο, είτε στις γειτονιές. Και οι διατάξεις του συγκεκριμένου σχεδίου νόμου εντάσσονται ακριβώς, σε αυτό το πλαίσιο. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Καλαματιανός.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κυρίες και κύριοι συνάδελφοι, με το υπό συζήτηση σχέδιο νόμου, η χώρα μας υιοθετεί ένα αυστηρότερο νομοθετικό πλαίσιο, που πρέπει να διέπει την οπλοκατοχή και την οπλοφορία. Πάγια θέση μας είναι ο αυστηρός έλεγχος της εμπορίας, της χρήσης και της κατοχής όπλων. Η εγγύηση της ασφάλειας του κοινωνικού συνόλου δεν επιτυγχάνεται, με τη γενίκευση της οπλοκατοχής, αλλά, αντίθετα, με το δραστικό περιορισμό της. Άλλωστε, το υπό συζήτηση σχέδιο νόμου είχε τεθεί σε διαβούλευση από τη δική μας Κυβέρνηση και κατά το μεγαλύτερο μέρος είναι το ίδιο.

Η χρήση πυροβόλων όπλων από το οργανωμένο έγκλημα προκαλεί τεράστιες αρνητικές επιπτώσεις στην κοινωνία. Μπορεί να αποτελέσει πολυδιάστατη απειλή, που καταδεικνύει την αναγκαιότητα να ενταθεί ο αγώνας, κατά της παράνομης διακίνησης τους. Είναι κοινή παραδοχή ότι η παράνομη διακίνηση, εμπορία και χρήση πυροβόλων όπλων, καθώς και των συναφών ειδών, ενόψει της επικίνδυνης φύσης τους, δημιουργεί σοβαρούς κινδύνους για τη δημόσια τάξη και ασφάλεια και την κοινωνική συνοχή.

Αναφερθήκατε, όμως, κύριε συνάδελφε, Εισηγητή της Πλειοψηφίας και εσείς, κύριε Υπουργέ, πριν από λίγο, στην Ολομέλεια, όπως με ενημέρωσαν οι συνάδελφοί μου, σε ένα περιστατικό, που υπήρξε με τους Ειδικούς Φρουρούς, που προσλήφθηκαν πρόσφατα. Πράγματι, προσλήφθηκαν, το Φθινόπωρο, εκτός ΑΣΕΠ, εκτός Πανελληνίων, προφανώς, χωρίς σωστή εκπαίδευση. Και είχαμε το ατυχές περιστατικό της εκπυρσοκρότησης του όπλου, σε νυχτερινό κέντρο. Καλή είναι η επικοινωνία, καλά είναι τα συνθήματα, αλλά πρέπει, τουλάχιστον, τα όργανα της τάξης να προστατεύουν τους πολίτες, να είναι σωστά εκπαιδευμένοι, να προσλαμβάνονται, με τις σωστές διαδικασίες, ώστε να επιτελούν το έργο τους, με το σωστό τρόπο, όπως πρέπει. Ήταν ένα ατυχές περιστατικό, που καταδεικνύει ότι αυτά τα θέματα θέλουν πάρα πολλή προσοχή. Και σχετίζεται, βεβαίως, με το νομοσχέδιο, που συζητούμε.

Σε αυτές, λοιπόν, τις εγκληματικές δραστηριότητες θα πρέπει να προσθέσουμε τα ατυχήματα, αλλά και τα εγκλήματα τιμής, που οδήγησαν σε τραγωδίες, διαλύοντας οικογένειες, δολοφονώντας, ακόμη και ανήλικα παιδιά και άφησαν ανθρώπους με σοβαρές αναπηρίες για όλη τους τη ζωή.

Είναι σαφές και συμβατό με το Σύνταγμα μας και το Ενωσιακό Δίκαιο ότι το δικαίωμα στην οπλοκατοχή δεν αποτελεί ατομικό δικαίωμα, που μπορούν να ασκήσουν οι ιδιώτες, χωρίς περιορισμό από την Πολιτεία.

Στην εποχή που διανύουμε, με ελεύθερη την πρόσβαση στην πληροφορία, είναι ιδιαίτερα εύκολη η μετατροπή όπλων, π.χ. συναγερμού, σε πυροβόλα όπλα ή ημιαυτόματων σε αυτόματα, η ενεργοποίηση απενεργοποιημένων πυροβόλων όπλων, καθιστώντας τα πιο επικίνδυνα, σε σχέση με την αρχική μορφή τους. Παράλληλα, οι νέες τεχνολογίες, όπως το διαδίκτυο, οι ταχυδρομικές παραγγελίες, οι ηλεκτρονικοί πλειστηριασμοί διευκολύνουν τη διοχέτευση τους στην παράνομη αγορά.

Αντιθέτως, οι σύγχρονες τεχνολογίες μπορούν και πρέπει να χρησιμοποιηθούν, για να καταρτιστούν συστήματα αρχειοθέτησης και βάσης δεδομένων. Έτσι, τα κράτη θα έχουν όσο το δυνατόν πιο πλήρη έλεγχο των όπλων, που διακινούνται, αλλά και των κατόχων τους.

Πιο αναλυτικά, θα ήθελα να αναφερθώ σε ορισμένα σημαντικά σημεία του νομοσχεδίου.

Διατηρείται ο ορισμός του «όπλου», ως ορισμός γένους, στο οποίο περιλαμβάνονται όχι μόνο τα πυροβόλα όπλα και οι επί μέρους κατηγορίες τους - χαιρετισμού, κρότου, όπλα για θήρα, όπλα σκοποβολής κ.λπ. - αλλά και συσκευές, που μπορούν να επιφέρουν κάκωση ή βλάβη της υγείας, όπως, για παράδειγμα, συσκευές εκτόξευσης, εκπομπής ακτινών φωτός λέιζερ ή αντικείμενα πρόσφορα για επίθεση, άμυνα ή ακινητοποίηση, όπως για παράδειγμα, όπλα ακινητοποίησης ζώων, που εκτοξεύουν δίχτυ.

Στον ορισμό του όπλου περιλαμβάνονται πλέον ρητά και τα βέλη για τόξα και βαλλιστρίδες, καθόσον, λόγω του υλικού κατασκευής τους, μπορούν να προκαλέσουν τα βλαβερά αποτελέσματα, που περιγράφονται, στον εν λόγω ορισμό.

Περαιτέρω προσδιορίζονται οι έννοιες του πυροβόλου όπλου, του μέρους όπλου του ουσιώδους συστατικού μέρους όπλου και του εξαρτήματος.

Με το άρθρο 2, τροποποιείται το άρθρο 2 του ν. 2168/1993, σχετικά με τα είδη, που επιτρέπεται να εισαχθούν, στην ελληνική επικράτεια. Ειδικότερα, συμπεριλαμβάνονται τα όπλα και οι συσκευές ειδικού τύπου, που χρησιμοποιούνται, για την εκδίωξη και ακινητοποίηση ζώων. Επίσης, τροποποιείται και η περίπτωση ιβ΄ της παραγράφου 2 του άρθρου 2 του ν. 2168, προκειμένου να δοθεί η δυνατότητα, σε πιστοποιημένα εργαστήρια δοκιμών, να εισάγουν πυρομαχικά της Κατηγορίας Α΄ του Παραρτήματος 1 της Οδηγίας, για τη διενέργεια δοκιμών, σε όπλα και αντιβαλλιστικά συστήματα. Η δυνατότητα αυτή επαφίεται, βέβαια, στη διακριτική ευχέρεια των κρατών - μελών.

Στην παράγραφο 3 του άρθρου 3, αντικαθίσταται η παράγραφος 6 του άρθρου 4 του ν.2168, προκειμένου να αποσαφηνιστούν γλωσσικές ασάφειες και δυσερμηνείες. Επιπροσθέτως, η διαδικασία της δήλωσης διαμετακόμισης, η οποία, έως τώρα, αφορούσε μόνο στην περίπτωση α΄ της παραγράφου 6 του ίδιου άρθρου, επεκτείνεται και στην περίπτωση β΄, λαμβάνοντας υπόψη ότι τα προς διαμετακόμιση φορτία αποτελούνται από ελεγχόμενα είδη, όπλα, εκρηκτικές ύλες, πυρομαχικά κ.λπ. και συνεπώς, υφίσταται ανάγκη γνώσης της διέλευσης των πλοίων, που τα μεταφέρουν, από τα εθνικά μας χωρικά ύδατα, ασχέτως, αν αυτά καταπλέουν, σε ελληνικούς λιμένες ή όχι. Αυτό, ορθά, γίνεται, γιατί είναι υπαρκτό το ενδεχόμενο να προέρχονται από ή να προορίζονται για τρίτη χώρα, κατά της οποίας έχουν επιβληθεί κυρώσεις εμπάργκου όπλων και άλλα.

Με την παράγραφο 1 του άρθρου 9, τροποποιείται η παράγραφος 1 του άρθρου 17, προκειμένου να διευκρινιστεί ότι απαγορεύεται η εισαγωγή, εξαγωγή, κατασκευή, εμπορία, κατοχή, μεταφορά και χρήση πυρομαχικών, με διατρητικά εκρηκτικά εμπρηστικά βλήματα και πυρομαχικών για πιστόλια και περίστροφα, με διασπώμενα ή διαστελλόμενα βλήματα, καθώς και των βλημάτων αυτών, με εξαίρεση τις περιπτώσεις διενέργειας δοκιμών, σε όπλα και αντιβαλλιστικά προϊόντα, από πιστοποιημένα, για το σκοπό αυτόν, εργαστήρια. Στην ως άνω απαγόρευση, προστίθενται, πλέον, ρητά και τα αβολίδωτα φυσίγγια κρότου για όπλα οποιουδήποτε τύπου, με γόμωση ερεθιστικών ή βλαπτικών χημικών ουσιών, για παράδειγμα, φυσίγγια αερίων.

Με την παράγραφο 3 του άρθρου 9, προστίθεται, στο άρθρο 17 του ν.2168, παράγραφος ιβ΄, προκειμένου να ρυθμιστεί το ζήτημα της κυκλοφορίας των απενεργοποιημένων πυροβόλων όπλων, τα οποία, μέχρι στιγμής, εξαιρούνταν από τις απαγορεύσεις της παραγράφου ια΄ του άρθρου 17 του ίδιου νόμου. Έτσι, απαγορεύεται, στο εξής, εξαγωγή, μεταφορά σε άλλο κράτος-μέλος της Ε.Ε., εμπορία, διάθεση, με οποιονδήποτε τρόπο και κατοχή απενεργοποιημένου πυροβόλου, εάν δεν φέρει τη σήμανση της Αρχής Επαλήθευσης του κράτους – μέλους, όπου απενεργοποιήθηκε και δεύτερον, δεν συνοδεύεται από το σχετικό πιστοποιητικό απενεργοποίησης. Αντίστοιχα, απαγορεύεται η εξαγωγή, μεταφορά, σε άλλο κράτος-μέλος της Ε.Ε., εμπορία, διάθεση, με οποιονδήποτε τρόπο και κατοχή απενεργοποιημένου πυροβόλου όπλου, που δεν έχει καταχωρηθεί στο ηλεκτρονικό αρχείο του άρθρου 28 του νόμου.

Στις παραγράφους 1 έως 4 του άρθρου 10, επέρχονται οι αναγκαίες τροποποιήσεις, στο καθεστώς χορήγησης ανάκλησης των προβλεπόμενων στο νόμο αδειών. Ειδικότερα, με την παράγραφο 1, τροποποιείται η περίπτωση α΄ της παραγράφου 3 του άρθρου 18, ώστε να αντικατασταθούν οι όροι «ψυχασθένεια», «ψυχοπάθεια», «ή άλλες ψυχονευρωτικές καταστάσεις», με τους πιο σύγχρονους και επιστημονικά ορθότερους όρους, «ψυχική διαταραχή» και «διαταραχή προσωπικότητας». Εδώ, όμως, θα θέλαμε να κάνουμε μια πρόταση, αν γίνεται, να φύγουν τα επίθετα «μείζονα» και «σοβαρή», γιατί ο αρμόδιος γιατρός έχει την επιστημονική κατάρτιση και μπορεί να καταλάβει, αν, με αυτή τη διαταραχή, μπορεί το άτομο να μη φέρει ή να φέρει όπλα. Ίσως, εδώ, κάποιος αρμόδιος επιστημονικός φορέας θα μπορεί να μας πει, αν, πράγματι, χρειάζονται αυτά τα επίθετα για τις διαταραχές αυτές.

Με την παράγραφο 2, τροποποιείται η παράγραφος 5 του ίδιου άρθρου, προκειμένου να καταστεί σαφές ότι στις επιπτώσεις εκκρεμούς ποινικής δίωξης ή οριστικής ή τελεσίδικης καταδίκης, για τα πλημμελήματα της περίπτωσης β΄ της παραγράφου 2 του ίδιου άρθρου, υφίσταται η δυνατότητα της διοίκησης να ανακαλέσει τις ήδη χορηγηθείσες άδειες του νόμου, όπως περιγράφονται. Αντίθετα, στις περιπτώσεις, που η καταδίκη για πλημμελήματα της περίπτωσης β΄ της παραγράφου 2 του ίδιου άρθρου έχει καταστεί αμετάκλητη, εφαρμόζεται η παράγραφος 6 του άρθρου 18 και, συνεπώς, η διοίκηση υποχρεούται να ανακαλέσει τις άδειες, που έχουν χορηγηθεί.

Στις παραγράφους 1 και 2 του άρθρου 12, οι οποίες τροποποιούν τα άρθρα 5, παράγραφος 2 και 6, παράγραφος 6 του νόμου, ώστε να θεσπιστεί, πέραν της υποχρέωσης των κατασκευαστών επισκευαστών και εμπόρων όπλων να τηρούν βιβλία, όπου καταγράφεται η κίνηση των όπλων, μερών, εξαρτημάτων κ.λπ., η υποχρέωση ηλεκτρονικής πληροφόρησης. Είναι σημαντικό αυτό, γιατί πρέπει να γίνεται, χωρίς καθυστέρηση, η ηλεκτρονική πληροφόρηση των αρμόδιων Αρχών, για κάθε συναλλαγή, που αφορά, σε πυροβόλα όπλα και σε ουσιώδη συστατικά τους μέρη. Υποκείμενα των σχετικών υποχρεώσεων είναι και οι μεσίτες και αναφέρεται στην Οδηγία αυτό και ορθώς γίνεται.

Υπάρχει, βέβαια και η παράγραφος 5, με την οποία αναμορφώνεται το άρθρο 28, σχετικά με την ανταλλαγή πληροφοριών και ειδικότερα, θεσπίζεται η υποχρέωση των αρμοδίων ελληνικών Αρχών να ανταλλάσσουν, με ηλεκτρονικά μέσα, με τις αρμόδιες Αρχές των λοιπών κρατών – μελών, πληροφορίες, σχετικά με τις άδειες, που χορηγούνται, για τη μεταφορά πυροβόλων όπλων σε άλλο κράτος - μέλος και πληροφορίες, σχετικά με την άρνηση χορήγησης αδειών κατοχής και οπλοφορίας, για λόγους ασφαλείας ή που συνδέονται με την αξιοπιστία του συγκεκριμένου προσώπου.

Με το άρθρο 14, προστίθεται άρθρο 28Α΄ στο νόμο, προκειμένου να υιοθετηθούν από την ελληνική έννομη τάξη τα Παραρτήματα της Οδηγίας, με τη σχετική κατηγοριοποίηση των πυροβόλων όπλων. Σημειώνεται ότι στο πλαίσιο της δυνατότητας θέσπισης αυστηρότερων ρυθμίσεων, ο νόμος αναγνωρίζει κατ’ ουσίαν δύο Κατηγορίες πυροβόλων όπλων, τα απαγορευμένα και τα επιτρεπόμενα, με άδεια της Αρχής, έναντι των 3, που προβλέπει η Οδηγία.

Ωστόσο, στο Παράρτημα, κρίθηκε σκόπιμη η διατήρηση και της τρίτης Κατηγορίας, για λόγους κοινής αναφοράς με λοιπά κράτη - μέλη, χωρίς τούτο να συνεπάγεται και υιοθέτηση της διαδικασίας της δήλωσης για τα όπλα, που κατατάσσονται στην Κατηγορία Γ΄ της Οδηγίας. Συναφώς, κρίθηκε σκόπιμη η συμπερίληψη στα ως άνω Παραρτήματα και της σχετικής αγγλικής ορολογίας και ορθώς, έγινε αυτό, προκειμένου να αποφευχθούν τα φαινόμενα σύγχυσης όρων τόσο μεταξύ των ελληνικών Αρχών διασταύρωσης στατιστικών στοιχείων, όσο και μεταξύ των αλλοδαπών Αρχών.

Με τις διατάξεις της προς ενσωμάτωση Οδηγίας, πολλά ημιαυτόματα όπλα έχουν μετακινηθεί από την Κατηγορία Β΄ στην Κατηγορία Α΄ των πυροβόλων όπλων, είτε στα απαγορευμένα. Αυτό συνεπάγεται υποχρέωση των Αρχών να επανεξετάσουν τις ήδη χορηγηθείσες άδειες για τα συγκεκριμένα όπλα και να ανακαλέσουν αυτές, που είχαν εκδοθεί, σε πρόσωπα, που, από τις διατάξεις του νόμου, όπως ίσχυε, δεν δικαιούνται να κατέχουν πυροβόλο όπλο Κατηγορίας Α΄, όπως, για παράδειγμα, για λόγους προσωπικής ασφάλειας. Πρέπει, λοιπόν, να γίνει μια επανεξέταση για το ποια πρόσωπα και πώς μπορούν να φέρουν όπλα.

Κυρίες και κύριοι συνάδελφοι, το σχέδιο νόμου επηρεάζει το σύνολο της ελληνικής κοινωνίας. Οι κανόνες για την κυκλοφορία, απόκτηση και κατοχή όπλων συνδέονται, άμεσα, με την ασφάλεια των πολιτών, την αντιμετώπιση του οργανωμένου εγκλήματος, της παράνομης διακίνησης όπλων, καθώς και τη μείωση των εγκλημάτων βίας. Ανάλυση που έγινε, με τη συνδρομή 130 ερευνών, από 10 χώρες, έδειξε πως το πρόβλημα, σε χώρες, με υψηλά ποσοστά οπλοκατοχής, είναι η έλλειψη νόμων, που να έχουν, ως στόχο, τον πραγματικό έλεγχο των όπλων. Όλα καταλήγουν στο ότι η ύπαρξη αυστηρού νομοθετικού πλαισίου είναι ο μόνος τρόπος, για να μειωθούν οι δολοφονίες από όπλα, καθώς, τελικά, φαίνεται πως τα όπλα δημιουργούν τη βία ή καλύτερα η εύκολη πρόσβαση σε αυτά δημιουργεί τη βία.

Συμπερασματικά, το φαινόμενο της οπλοκατοχής και της χρήσης όπλου, ως μιας ελευθερίας, που παραχωρείται στον πολίτη, προκειμένου να προστατεύσει τον εαυτό του, είναι ένας παράγοντας, που αυξάνει την εν δυνάμει θυματοποίησή του, αλλά και την ασφάλειά του, ενώ, σύμφωνα με μελέτες, οδηγεί σε εγκληματογένεση. Για τους λόγους αυτούς, όπως προανέφερα, επιφυλασσόμαστε για την αποδοχή του νομοσχεδίου, κύριε Πρόεδρε, να δούμε την τελική του μορφή και αιτούμαστε, παράλληλα, προς τον Υπουργό, μετά το πέρας της διετίας εφαρμογής, να προβεί η Κυβέρνηση σε συλλογή και αποτίμηση στατιστικών στοιχείων, ώστε να σκεφτούμε την περαιτέρω διαχείριση των θεμάτων, που σχετίζονται με τα όπλα. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Νομίζω, είναι εύστοχη η πρόταση, που καταθέσατε, στο τέλος, μετά από διετία, να γίνει μια αξιολόγηση της απόδοσης των όποιων ρυθμίσεων θα θεσπίσουμε, με την ψήφιση αυτού του νόμου και καλό είναι, σε κάθε νομοθετική πρωτοβουλία, να υπάρχει αυτό.

Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, κυρίες και κύριοι συνάδελφοι, το παρόν νομοσχέδιο ενσωματώνει την Οδηγία του 2017, η οποία τροποποιεί διατάξεις προηγούμενων Οδηγιών, παλαιοτέρων ετών, του 2008 και του 1991. Είχαν ενσωματωθεί, αντίστοιχα, στην έννομη τάξη μας, το 2011 και το 1993.

Το νομοθετικό πλαίσιο για τα όπλα είναι ιδιαιτέρως περίπλοκο. Υπάρχει ο αρχικός νόμος του 1993, αλλά, όπως συνηθίζεται, στη χώρα, πάνω σε αυτόν έχουν γίνει επανειλημμένες, πάμπολλες τροποποιήσεις, με μεταγενέστερους νόμους, όπως π.χ. ο ν. 3944/2011. Αποτέλεσμα είναι να δημιουργείται ένα πολυδαίδαλο νομοθετικό πλαίσιο, το οποίο, από ένα σημείο και πέρα, χρειάζεται κωδικοποίηση, ειδικά, γιατί έχουμε να κάνουμε και με έναν τομέα, στον οποίο προχωράει, με ραγδαίους ρυθμούς, η τεχνολογία και ο νομοθέτης πρέπει να είναι σε θέση να παρακολουθήσει αυτές τις εξελίξεις, χωρίς να βγάζει νομοθετήματα, τα οποία είναι δυσνόητα.

Εκτός, όμως, από τη δαιδαλώδη και κακή νομοθέτηση, όπως είπα, έχουμε να κάνουμε, με ένα θέμα εξειδικευμένο, το οποίο ο μη ειδικός, με δυσκολία, παρακολουθεί. Σωστά, λοιπόν, αποφασίσαμε ότι θα έπρεπε η Επιτροπή να καλέσει ανθρώπους ειδικούς, οι οποίοι γνωρίζουν για τα όπλα, προκειμένου να μας διαφωτίσουν. Δεν χρειάζεται να τονίσω, πόσο σημαντικό είναι η εθνική αντιπροσωπεία να γνωρίζει για ποιο πράγμα νομοθετεί, ειδικά σε έναν τομέα, ο οποίος έχει να κάνει με τη δημόσια και προσωπική ασφάλεια.

Η διαβούλευση συμπληρώθηκε, στις 26 Νοεμβρίου. Σήμερα, έχουμε 21 Φεβρουαρίου και θα ήθελα από περιέργεια να ακούσω, γιατί ενώ αυτό, το οποίο συνηθίζεται, είναι η διαβούλευση να περιορίζεται, σε πολύ μικρό χρονικό διάστημα και να επισπεύδει, αμέσως, η Κυβέρνηση να καταθέσει νομοσχέδια, τώρα, παρήλθε ένα μεγάλο χρονικό διάστημα. Από περιέργεια ρωτάω, δεν υπαινίσσομαι τίποτα.

Επί του συγκεκριμένου νομοσχεδίου, το Κίνημα Αλλαγής επιφυλάσσεται για τη στάση του, την οποία θα διατυπώσει στην Ολομέλεια. Επί της αρχής, πάντως, μπορεί κανείς να πει ότι κάποιες διατάξεις του νομοσχεδίου είναι πραγματικά θετικές. Για παράδειγμα, αναφέρω το άρθρο 12, που αφορά την ιχνηλάτηση και μεταφορά πυροβόλων όπλων, όπου πια κατασκευαστές, επισκευαστές και έμποροι πρέπει να τηρούν βιβλία και να προβαίνουν αμέσως σε ηλεκτρονική καταγραφή και να ενημερώνουν αμέσως τις αρμόδιες Αρχές.

Θετική επίσης, είναι η ενίσχυση του καθεστώτος της ανταλλαγής πληροφοριών μεταξύ των κρατών – μελών, για την πληρέστερη εναρμόνιση με τις προβλέψεις της Οδηγίας, αλλά και η εμπλοκή στον έλεγχο καταλληλόλητας των όπλων Οργανισμού, ο οποίος πιστοποιείται από την Ε.Ε., σύμφωνα με το άρθρο 10 του νομοσχεδίου.

Με μια πρώτη ανάγνωση, από τη μια πλευρά, φαίνεται να διευρύνεται το πεδίο ορισμού του τι συνιστά «όπλο», ενώ περιλαμβάνεται και μια σειρά από ορισμούς, που σχετίζονται με την ιδιότητα του οπλοπώλη, του μεσίτη, τι σημαίνει «ιχνηλασία» ή «παράνομη διακίνηση». Προβλέπεται, επίσης και το ευρωπαϊκό δελτίο πυροβόλου όπλου, το οποίο συνιστά έγγραφο, που χορηγείται, μετά από αίτηση, σε πρόσωπα, που καθίστανται νόμιμοι κάτοχοι και χρήστες όπλου.

Αφήνεται αμετάβλητο, κατά βάση, το ύψος των ποινών φυλάκισης και των χρηματικών ποινών, για μια σειρά αδικήματα, όπως είχαν προβλεφθεί στο νόμο του 1993 και αφορούν την παράνομη εισαγωγή όπλων στην Ελλάδα, τις παραβάσεις, που αφορούν την εμπορία και τη διάθεση, τις περιπτώσεις παράνομης κατοχής όπλου και της παράνομης οπλοφορίας.

Επειδή, όμως, η διεύρυνση του πεδίου «ορισμός, προς το τι συνιστά όπλο» ή επίσης, για ποια ακριβώς όπλα επιτρέπεται ή όχι η εισαγωγή τους, στην Ελλάδα ή ποιες κατηγορίες όπλων επιτρέπεται να τεθούν σε εμπορία και διάθεση ή ακόμη και το ποια όπλα, νόμιμα, μπορεί να κατέχει κάποιος, με βάση την προηγούμενη άδεια της αρμόδιας Αστυνομικής Αρχής, οδηγούμαστε στο συμπέρασμα, ότι πρέπει, κατά την επεξεργασία των άρθρων, να είμαστε πάρα πολύ προσεκτικοί, προκειμένου να αποφύγουμε αντινομίες και αλληλοαναιρούμενες διατάξεις, αφού, το επαναλαμβάνω και πάλι, το ισχύον θεσμικό πλαίσιο για τα όπλα είναι πολυδαίδαλο και συχνά δυσνόητο.

Επιφυλάσσομαι για την περαιτέρω ανάλυση και κριτική, πάνω στις προτεινόμενες διατάξεις, κύριε Πρόεδρε, από τη στιγμή που θα έχουμε και την ακρόαση φορέων, η οποία ελπίζω πως θα μας διαφωτίσει, ακόμη περισσότερο. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος Ελλάδος, ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Το υπό συζήτηση σχέδιο νόμου περιλαμβάνει σημαντικές ιδιαιτερότητες, που ακουμπούν, πολύπλευρα, τομείς ατομικής και συλλογικής ασφάλειας, αλλά, ενδεχομένως και λαϊκές ελευθερίες. Κατά την εκτίμησή μας, ο χρόνος, ανάμεσα στην κατάθεση και την σημερινή συζήτηση, είναι μη επαρκής για τη μελέτη του συνόλου των προβλέψεων αυτού του νομοσχεδίου και θα τοποθετηθούμε, αναλυτικά, σε επόμενη συνεδρίαση. Ευχαριστώ.

Στο σημείο αυτό έγινε η β΄ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Δούνια Παναγιώτα (Νόνη), Κοτρωνιάς Γεώργιος, Καββαδάς Αθανάσιος, Καρασμάνης Γεώργιος, Τσαβδαρίδης Λάζαρος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Αλεξοπούλου Χριστίνα, Παππάς Ιωάννης, Πάτσης Ανδρέας, Ταγαράς Νικόλαος, Μανωλάκος Νικόλαος , Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αυγέρη Θεοδώρα (Δώρα), Ξανθόπουλος Θεόφιλος, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Μπιάγκης Δημήτριος, Κανέλλη Γαρυφαλλιά (Λιάνα), Παπαναστάσης Νικόλαος, Βαγενάς Δημήτριος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Κυρίες και κύριοι Βουλευτές, είπαμε τι επεξεργάζεται το νομοσχέδιο και έχει να κάνει και με τον προσδιορισμό περιπτώσεων παράνομης οπλοφορίας, αρχικά, δεύτερον, με τη νόμιμη κυκλοφορία συγκεκριμένων όπλων, αλλά και με την τήρηση πρωτοκόλλων ασφαλείας. Έχει να κάνει, λοιπόν και με τη διαδικασία ελέγχου στη νόμιμη απόκτηση και κατοχή όπλων, για συγκεκριμένους λόγους, όπως είναι το κυνήγι και με την εμπορία αυτών όπως σε οπλοπωλεία, άλλα και συναφή ζητήματα.

Θα πάμε στα άρθρα μετά, αρχικά, αν και η ουσία είναι άλλη: Το γεγονός ότι το προσχέδιο του εν λόγω σχέδιο νόμου αναρτήθηκε για διαβούλευση, το Νοέμβριο του 2018, επί ΣΥ.ΡΙΖ.Α., κύριε Υπουργέ, το φέρνετε προς ψήφιση, το 2020, χωρίς να έχετε αλλάξει κάτι, θεωρούμε ότι είναι ένα δείγμα προχειρότητας, με το οποίο αντιμετωπίζετε ένα πολύ σοβαρό θέμα, το οποίο έχει άμεση συνάρτηση με την εγκληματικότητα. Δεν λέω ότι αυτό, που ανάρτησε ο ΣΥ.ΡΙΖ.Α. είναι λάθος, απλά, λέω ότι σε αυτά τα δύο χρόνια, που μεσολάβησαν, ίσως θα έπρεπε να έχουμε τροποποιήσει κάποια πράγματα, γιατί το έγκλημα εξελίσσεται και θα γίνω πιο συγκεκριμένος, μετά.

Στα δύο αυτά χρόνια, που πέρασαν, από το νομοθέτημα, που φέρνετε να ψηφίσουμε, έχουν αλλάξει ζητήματα σοβαρά, που, παραδόξως, εσείς φιλοδοξείτε να τα αντιμετωπίσετε, με το σχέδιο νόμου, που συζητάμε σήμερα. Προφανώς, δεν αναφέρομαι στα θέματα κατοχής και άδειας οπλοφορίας κυνηγετικών όπλων – που και αυτό είναι πολύ σημαντικό – αναφέρομαι, κύριε Υπουργέ, στο κρίσιμο ζήτημα της λαθροδιακίνησης, των «μαύρων όπλων» – στην πιάτσα έτσι τα χαρακτηρίζουν, «μαύρα όπλα». Γιατί, κυρίες και κύριοι Βουλευτές, δεν πρέπει να εθελοτυφλούμε, στην Ελλάδα η αγορά όπλων ανθεί και ειδικά η αγορά «μαύρων όπλων», όσο δε αυξάνεται η εγκληματικότητα, τόσο περισσότερο ανθεί και το παράνομο εμπόριο όπλων. Πρόκειται για μια μαύρη αγορά, όπου υπάρχουν όπλα για κάθε γούστο και για όλα τα βαλάντια.

Ως δημοσιογράφος, κύριε Υπουργέ, έχω ασχοληθεί με το θέμα στο παρελθόν και οι αξιωματικοί της Ελληνικής Αστυνομίας - από τους οποίους θα ζητήσουμε, κατά την ακρόαση των φορέων, να μας περιγράψουν τέτοιου είδους περιπτώσεις - μου έχουν αναφέρει, πως οι κάτοχοι αυτού του είδους των όπλων είναι είτε άνθρωποι, που θέλουν να υπερασπιστούν την οικογένειά τους και την περιουσία τους είτε κακοποιοί, που τα χρησιμοποιούν για λάθος λόγους. Έχω κρατήσει στοιχεία, κύριε Υπουργέ, τα έχω αλιεύσει από το ρεπορτάζ και θα τα αναφέρω, εν τάχει.

Τα τελευταία χρόνια, τα παράνομα όπλα, που έρχονται στη χώρα μας, είναι είτε από τα Βαλκάνια, οδικώς, είτε μέσω θαλάσσης, από τη Μεσόγειο. Μάλιστα, η δεύτερη οδός, η θαλάσσια οδός, είναι και η πιο δημοφιλής, αν θέλετε. Σπάνια, το κόστος των όπλων αυτών ξεπερνά τα 1.000 ευρώ, εκτός αν πρόκειται για «παρθένο όπλο», όπως το χαρακτηρίζουν, δηλαδή, καθαρό όπλο, το οποίο φτάνει, έως και τα 3.000 ευρώ και τέτοιου είδους όπλα είναι τα Καλάσνικοφ και τα Τοκάρεφ.

Και πάμε σε κάτι, που, ίσως, να το ακούτε, για πρώτη φορά, κυρίες και κύριοι Βουλευτές. Η τελευταία μόδα είναι και η προμήθεια πιστολιών ισχυρού κρότου, με αβολίδωτα, είναι τύπου ZORAKI 925 και τα και EKOL SPECIAL, είναι αβολίδωτα αυτά, τα οποία είναι και φθηνά, πάρα πολύ φθηνά, δηλαδή, κάνουν 200 ευρώ, 150, 250, τα οποία τα παίρνουν και τα μετατρέπουν σε χρηστικά πολυβόλα των 9 χιλιοστών ! Τα παίρνουν, λοιπόν, οι κακοποιοί αυτά τα αβολίδωτα και τα μετατρέπουν, γι΄ αυτό είπα ότι η τεχνολογία, δυστυχώς, εξελίσσεται και δεν πρέπει να τρέχουμε εμείς, πίσω από το έγκλημα. Αυτά τα πιστόλια, λοιπόν, λόγω του χαμηλού κόστους των 200-250 ευρώ, είναι ανάρπαστα στους κόλπους των κακοποιών και, αν θέλετε, τα έχουν μετατρέψει σε δολοφονικό οπλισμό.

Αντιλαμβάνεστε ότι όταν έχουμε ένα φαινόμενο, που εξελίσσεται, με αυτούς τους καταιγιστικούς ρυθμούς, θεωρώ ότι είναι λάθος, εμείς εδώ είτε, επειδή θέλουμε να τελειώνουμε μία ώρα αρχύτερα, είτε επειδή πάμε να το «ξεπετάξουμε», να το αντιμετωπίζουμε έτσι.

Πάμε λίγο, σε ένα άλλο πολύ σημαντικό θέμα. Πόσα είναι τα καταγεγραμμένα όπλα, στην Ελλάδα; Είναι ένα τεράστιο ζήτημα και πρέπει να αναζητήσουμε, κάποια στιγμή, για να βρούμε πόσα είναι. Αναφέρομαι στο πόσα τελικά είναι τα παράνομα όπλα, που βρίσκονται κρυμμένα, σε σπίτια, σε όλη την Ελλάδα. Είναι εγκληματικό λάθος ότι, εν έτει 2020, δεν υπάρχουν μετρήσιμα στατιστικά. Εγώ δεν λέω να έχουμε ακριβή αριθμό. Έστω, να έχουμε κάποια μετρήσιμα στατιστικά. Δεν υπάρχει καν η παραμικρή καταγραφή, να πούμε ότι τα όπλα, αυτή τη στιγμή, είναι εκατοντάδες, είναι χιλιάδες, είναι εκατοντάδες χιλιάδες. Δεν ξέρουμε τίποτα. Ζούμε στο απόλυτο σκοτάδι. Ένας στους 12 Έλληνες οπλοφορεί, νόμιμα, έχει στην κατοχή του είτε κυνηγετικό όπλο είτε πυροβόλο όπλο. Ένας στους 10, σύμφωνα με εκτιμήσεις αξιωματικών της Διεύθυνσης Κρατικής Ασφάλειας του Αρχηγείου της Ελληνικής Αστυνομίας, φαίνεται ότι οπλοφορεί, παράνομα. Συγκεκριμένα, είναι δηλωμένα, κυρίες και κύριοι συνάδελφοι, 825.000 κυνηγετικά όπλα και 5.740 πυροβόλα όπλα, πιστόλια και περίστροφα. Την ίδια ώρα, όμως, για τα παράνομα όπλα, από πιστόλια και περίστροφα, μέχρι πολυβόλα και καλάσνικοφ, επικρατεί ομίχλη. Κάποιοι, που γνωρίζουν - δεν είναι επίσημο, κύριε Υπουργέ, αυτό - λένε ότι ο αριθμός τους μπορεί να φτάνει και στο ένα εκατομμύριο. Θα είναι χρήσιμο να ρωτήσουμε, μεθαύριο, τους εκπροσώπους της Αστυνομίας, αν γνωρίζουν, φυσικά, οι άνθρωποι. Αυτά, κάποια στιγμή, πρέπει να τα μάθουμε και να βγούνε στην επιφάνεια.

Κυρίες και κύριοι συνάδελφοι, το θέμα όπλων, πυρομαχικών, οπλοκατοχής και πάει λέγοντας είναι εξ ορισμού πολύ σημαντικά θέματα, αφού έχουν να κάνουν, με τη δημόσια ασφάλεια - μοιραία, υπάρχει σύνδεση με τη δημόσια ασφάλεια. Το παραδεχόμαστε, το παραδέχεστε και εσείς, άλλωστε, στην Αιτιολογική Έκθεση του νομοσχεδίου, που συζητάμε, σήμερα. Όμως, αν το πιστεύατε, πραγματικά, θα έπρεπε να είχατε προχωρήσει σε μια καινούργια και μία επικυρωμένη διαβούλευση. Είναι και θέμα δημόσιας ασφάλειας και έχει να κάνει και με την προστασία της ανθρώπινης ζωής και εδώ μπαίνουμε, σε ένα πολύ μεγάλο κεφάλαιο, τώρα, που λέγεται «προστασία ανθρώπινης ζωής» και αν συμφωνούμε ότι μιλάμε για προστασία ανθρώπινης ζωής, τότε θα μου επιτρέψετε να σας πω, κύριε Υπουργέ ότι είναι παράλειψη το γεγονός ότι μέσα, σε αυτό το νομοσχέδιο, απουσιάζει το ζήτημα της Πολιτοφυλακής. Θα έπρεπε να συζητήσουμε και να καταθέσουμε απόψεις γι΄ αυτό το ζήτημα. Θεωρούμε πως η δημιουργία Πολιτοφυλακής, αφενός μπορεί να τονώσει το αίσθημα ασφάλειας του Έλληνα πολίτη, αφετέρου μπορεί να λειτουργήσει ευεργετικά και στον έλεγχο της μεθορίου, ιδιαίτερα στην περίοδο αυτή, κύριε Υπουργέ, που γνωρίζετε και εσείς πάρα πολύ καλά τις συνέπειες της λαθρομετανάστευσης.

Υπάρχουν πολλές χώρες, που εφαρμόζουν το θεσμό της Πολιτοφυλακής - δεν θα είμαστε οι μόνοι - και κομίζουν τα θετικά στοιχεία. Λέμε, ναι, λοιπόν, στη δημιουργία της Πολιτοφυλακής, λέμε, ναι, στον ενεργό πολίτη, που τόσο, σε καιρό ειρήνης, θα είναι θεματοφύλακας του νόμου και της τάξης. 107 χώρες έχουν ενστερνιστεί το θεσμό της πολιτοφυλακής.

Έχουν ενεργή και άρτια εκπαιδευμένη πολιτοφυλακή. Αυτό, όμως, δεν σημαίνει ότι είναι ρατσιστές. Οι Ελβετοί - θα μου πείτε, δεν έχουν στρατό - έχουν τη μεγαλύτερη Πολιτοφυλακή στον κόσμο, 220.000 ενεργούς πολίτες.

Επιπλέον, η Πολιτοφυλακή, στη Βουλγαρία, βοήθησε σε μεγάλο βαθμό τις Αρχές της γειτονικής χώρας να σφραγίσουν τα σύνορά τους και να μην επιτρέψουν την είσοδο σε παράνομους μετανάστες και γενικώς, σε όσους παράνομα προσπαθούσαν να περάσουν στη χώρα.

Η Αμερική, επίσης, κύριε Υπουργέ, διαθέτει άριστα εκπαιδευμένους πολίτες. Γιατί να μην κάνουμε και εμείς το ίδιο; Αυτό είναι το ερώτημα. Γιατί να μην πάρουμε παράδειγμα από πετυχημένα μοντέλα Πολιτοφυλακής, να τα αντιγράψουμε και να τα προσαρμόσουμε στα δικά μας δεδομένα; Άλλωστε, στις κρίσεις και στα δύσκολα, πάντα στηριζόμαστε στους εθελοντές.

Επανέρχομαι λίγο στο θέμα της λαθροδιακίνησης όπλων, τα οποία δέχονται τροποποιήσεις, όπως σας είπα και νωρίτερα και γίνονται ακόμα πιο επικίνδυνα. Ξέρετε, εδώ πρέπει να εξαντλήσουμε την αυστηρότητά μας, γιατί, ακριβώς, αυτή τη δυνατότητα, που δίνει η τεχνολογία, την εκμεταλλεύονται τόσο η τρομοκρατία όσο και οργανωμένο έγκλημα. Και πρέπει να την εξαντλήσουμε, γιατί το σύγχρονο έγκλημα, δυστυχώς, ούτε στεγανά γνωρίζει, ούτε αποστάσεις. Αντίθετα, είναι απόλυτα οργανωμένο, εξαπλώνεται, με γρήγορους ρυθμούς, σαν καρκίνος, έχοντας, παράλληλα, την υποστήριξη μεγάλων και παράνομων συμφερόντων, συνήθως, διεθνών διαστάσεων. Το ζούμε καθημερινά στις μεγαλουπόλεις. Ας μην κρυβόμαστε, το ζούμε καθημερινά, στην Αθήνα. Το ζούμε καθημερινά, στη Θεσσαλονίκη - που δεν μπορώ να μην αναφερθώ, ως Θεσσαλονικιός - με την εγκληματικότητα, που έχει χτυπήσει κόκκινο και στην πόλη μου, αλλά και στην Αθήνα, στην οποία ζω, τις περισσότερες ημέρες της εβδομάδος, πλέον. Δεν υπάρχει, πλέον, ώρα της ημέρας, που να μην έχουμε κάποιο περιστατικό. Μια ληστεία σε λεωφορείο, μια διάρρηξη σε σπίτι, κάποιο κατάστημα, επιθέσεις σε πεζούς, αιματηρές συμπλοκές, στο κέντρο της Αθήνας - βλέπετε τι γίνεται - συμμορίες ανταλλάσσουν πιστολιές, πάνε να πάρουν πιάτσες, μαφία κανονική.

Έχει χαθεί ο έλεγχος. Δεν λέω ότι οι Έλληνες είναι «μπουμπούκια», αλλά με την αύξηση της παράνομης μετανάστευσης, δεν μπορούμε να μη παραδεχτούμε τα στοιχεία, τα οποία λένε τα εξής: Σε όλες αυτές τις συμπλοκές, έχουμε ανάμειξη Αφγανών, Ιρακινών, Ιρανών, Πακιστανών, οι οποίοι εμπλέκονται, μέσα σε αυτά. Το βλέπετε, κάθε μέρα, στις ειδήσεις, τα διαβάζετε, δεν λέω κάτι καινούργιο, τώρα εγώ, αυτή τη στιγμή. Είναι οι λεγόμενες «συμμορίες αλλοδαπών», που αλωνίζουν, ακόμη ανενόχλητοι, στους δρόμους. Ελπίζω, κύριε Υπουργέ, το σχέδιο, που έχετε με τον κ. Χρυσοχοΐδη, να γίνει πράξη σύντομα και να «καθαρίσουμε» από αυτά τα πράγματα. Και μιλάμε πάντα, για ένοπλους παράνομους, που δεν διστάζουν να χρησιμοποιήσουν τα όπλα τους και μέρα μεσημέρι. Οι πολίτες, πλέον, φοβούνται και το ξέρουμε. Φοβούνται, ακόμα και μέσα στα σπίτια τους. Μπαίνουν και πυροβολούν στο ψαχνό. Δεν υπάρχει τίποτα, δεν τους σταματάει τίποτα. Και το κάνουν με όπλα - για να καταλήξω στο θέμα μας - που φέρνουν ανενόχλητοι, στη χώρα μας οι λαθρέμποροι, που περιγράψαμε, πριν από λίγο.

Γι' αυτό, λοιπόν, θα πρέπει το σχετικό κανονιστικό πλαίσιο να εξελίσσεται - όπως σας είπα στο ξεκίνημα, κύριε Υπουργέ - και να προσαρμόζεται στα νέα δεδομένα. Δηλαδή, άλλα δεδομένα είχαμε το 2018 και άλλα έχουμε το 2020. Μόνο έτσι επιτυγχάνεται ο βέλτιστος έλεγχος και η προστασία του πολίτη μιας χώρας. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Κύριε Υπουργέ, κυρίες και κύριοι συνάδελφοι, το σχέδιο νόμου, γενικά, κινείται προς τη σωστή κατεύθυνση. Δεν πρέπει να ξεχνάμε ότι εδώ συντρέχει το ζήτημα της υποχρέωσης της χώρας να ενσωματώσει το Ενωσιακό Δίκαιο και να λάβει τα αντίστοιχα προσήκοντα μέτρα εφαρμογής. Το πραγματικό ζήτημα, όμως, είναι η εφαρμογή μιας ουσιαστικής, αποτελεσματικής και αποδοτικής αντιμετώπισης της παράνομης οπλοφορίας και οπλοκατοχής.

Σύμφωνα, λοιπόν, με στοιχεία του 2019, ένας στους δώδεκα Έλληνες οπλοφορεί νόμιμα, έχοντας στην κατοχή του κυνηγετικό ή πυροβόλο όπλο. Ένας στους δέκα, όμως, σύμφωνα με εκτιμήσεις Αξιωματικών της Διεύθυνσης Κρατικής Ασφάλειας του Αρχηγείου της Ελληνικής Αστυνομίας, οπλοφορεί παράνομα. Σύμφωνα με τα επίσημα στοιχεία, είναι δηλωμένα περίπου 825.000 κυνηγετικά όπλα και 5.740 πυροβόλα όπλα, πιστόλια, περίστροφα. Οι αστυνομικές εκτιμήσεις, όμως, κάνουν λόγο για περισσότερα από 1 εκατομμύριο παράνομα όπλα, από πιστόλια, περίστροφα, υποπολυβόλα, μέχρι και καλάσνικοφ!

Επίσης, οι αρμόδιες αστυνομικές Αρχές διαπίστωσαν ότι Έλληνες τουρίστες πηγαίνουν στη Βουλγαρία και επιστρέφουν με οπλοστάσια. Οι πληροφορίες αναφέραν ότι Έλληνες και Ευρωπαίοι πολίτες ταξιδεύουν στη γειτονική χώρα και προμηθεύονται πιστόλια ισχυρού κρότου, με αβολίδωτα φυσίγγια, τα οποία, όμως, είναι πολύ εύκολο να μετατραπούν σε χρηστικά πυροβόλα όπλα των 9mm. Δεκάδες, λοιπόν, κακοποιοί τα έχουν προμηθευτεί, λόγω χαμηλού κόστους και τα έχουν μετατρέψει σε ένα δολοφονικό οπλισμό για τη διάπραξη ανθρωποκτονιών και ληστρικών επιδρομών. Σύμφωνα, επίσης, με τα στοιχεία, τουλάχιστον, 340 τέτοιου τύπου όπλα βρίσκονται στην Ελλάδα και αγοράστηκαν, νόμιμα, από τη Βουλγαρία, από 200 μέχρι 400 €.

Το κρίσιμο, λοιπόν, είναι να εγκατασταθούν και να λειτουργήσουν αποτελεσματικά συστήματα εποπτείας ελέγχου και καταγραφής της πορείας των όπλων, σε επίπεδο διοικητικό, αλλά και να ενισχυθούν οι τελωνειακές και οι λοιπές ελεγκτικές Αρχές, ώστε να αντιμετωπιστεί η λαίλαπα της παράνομης διακίνησης. Ένα εκατομμύριο παράνομα όπλα είναι ένας τεράστιος αριθμός, αναλογικά με τον πληθυσμό μας. Όσο, λοιπόν, και αν νομοθετούμε τεχνικά ή επιβάλλουμε απλώς αυστηρότερες ποινές, αν λείπουν τα συστήματα πραγματικού ελέγχου, είναι αδύνατον να λειτουργήσει η πρόληψη και η καταστολή του φαινομένου, που, ως γνωστόν, συνδέεται, με βαριά και βίαιη παραβατικότητα, καθώς και με το εγχώριο και διασυνοριακό οργανωμένο έγκλημα.

Θα ήθελα, ωστόσο, να διατυπώσω τρεις εύλογες, κατά τη γνώμη μου, παρατηρήσεις, δύο στο άρθρο 10 και μία στο άρθρο 19, τις οποίες θα ήθελα να δει με προσοχή, κατά κάποιον τρόπο, το Υπουργείο, ώστε, αν κρίνει ότι πρέπει να γίνουν οι νομοτεχνικές βελτιώσεις, να γίνουν από τώρα και θα επανέλθω στην κατ΄ άρθρο συζήτηση.

Στο άρθρο 10, παράγραφος 1, γίνεται λόγος για μη χορήγηση άδειας οπλοφορίας σε συγκεκριμένα άτομα, μεταξύ των οποίων και όσοι πάσχουν ή νοσηλεύτηκαν για μείζονα ψυχική διαταραχή ή σοβαρή διαταραχή προσωπικότητας. Θεωρούμε ότι αυτοί οι δύο επιθετικοί προσδιορισμοί είναι προβληματικοί και κάπως περιττοί, δηλαδή, μιλώ για τις λέξεις «μείζονα» και «σοβαρή», διότι, στο σημείο αυτό, ο νομοθέτης, η νομοτεχνική επεξεργασία, περιπλέκει, κάπως, τα πράγματα, υπό την εξής έννοια. Δεν νομίζουμε πως υπάρχει στην ιατρική επιστήμη, επίσημα, κάποιος συγκεκριμένος κατάλογος σοβαρών ή μειζόνων διαταραχών, υπάρχει, ας πούμε, η μείζον καταθλιπτική διαταραχή, αλλά είναι κάπως αδόκιμο και επικίνδυνο να υποχρεώνεται, στην ουσία, ο γιατρός, που πιστοποιεί την κατάσταση των προσώπων αυτών, να τα διαγνώσει, αναγκαστικά, ότι πάσχουν από μια μείζονα ή σοβαρή διαταραχή, όταν καλείται να διαπιστώσει την ικανότητα ή ανικανότητα αδειοδότησης, διότι η διαταραχή, τελικά, μπορεί να είναι πολύ μικρότερης έντασης και πάλι, όμως, να κρίνονται ακατάλληλοι για να έχουν άδεια όπλου.

Θεωρούμε, λοιπόν, ότι είναι οι γιατροί αρμόδιοι, για να αποδίδουν αυτούς τους επιστημονικούς χαρακτηρισμούς, που οι ίδιοι γνωρίζουν καλύτερα και εκείνοι να κρίνουν την ικανότητα αδειοδότησης, ανεξάρτητα από το βαθμό και την ένταση της διαταραχής. Ούτως ή άλλως, στο πιστοποιητικό, που θα εκδίδουν, θα αναφέρονται, συγκεκριμένα, στην ακαταλληλότητα, οπότε θα προκύπτει από εκεί η κρίσιμη πληροφορία, για να γνωρίζει η διοίκηση, αν θα πρέπει να χορηγήσει ή όχι την άδεια.

Στην παράγραφο 5, γίνεται λόγος για δυνατότητα των Αρχών να αρνηθούν ή να ανακαλέσουν άδεια σε άτομα εις βάρος των οποίων εκκρεμεί ποινική δίωξη ή τα οποία έχουν καταδικαστεί, για παραβάσεις, που προβλέπονται, στην περίπτωση β΄ της παραγράφου 2. Η ισχύουσα διάταξη θέλει αυτή η δυνατότητα να παρέχεται για όλες τις παραβάσεις της παραγράφου 2 και όχι μόνο για την περίπτωση β΄. Αυτός ο περιορισμός είναι λίγο περίεργος, διότι, ακόμα και αν γίνει κάποια επίκληση του τεκμηρίου αθωότητας, σε σχέση με τις υπόλοιπες περιπτώσεις, όπως π.χ. τις πράξεις, που προβλέπονται και τιμωρούνται, σε βαθμό κακουργήματος της περίπτωσης α΄, για να αιτιολογηθεί αυτή η επιλογή, θεωρούμε ότι η επίκληση αυτού του τεκμηρίου είναι εξαιρετικά αδύναμη, δεδομένου ότι μια άρνηση χορήγησης άδειας δεν επηρεάζει αυτό καθ’ αυτό το τεκμήριο αθωότητας, αλλά λειτουργεί προληπτικά, ως προς το να αποτραπεί η τέλεση κάποιας άλλης πράξης και η πιθανή, χρονικά, ενδιάμεση εγκληματικότητα. Άρα, λοιπόν, να το ξαναδούμε αυτό το σημείο.

Τελειώνω με αυτή την παρατήρηση, που αφορά στο άρθρο 19, για τις ποινικές κυρώσεις, που προβλέπονται, σε περίπτωση, που κάποιος απαλείψει τη σήμανση, που τίθεται από την Αρχή Επαλήθευσης σε απενεργοποιημένο πυροβόλο όπλο ή επέμβει στα αποτελέσματα των εργασιών εκείνου, που το απενεργοποίησε, με σκοπό να καταστήσει το όπλο εκ νέου ενεργό.

Καταρχάς, η ελάχιστη ποινή των τριών μηνών θεωρούμε ότι είναι πολύ μικρή, θα πρέπει να αυξηθεί σε έξι μήνες. Κι αυτό, γιατί οι παραβάσεις, που σχετίζονται με τα όπλα, είναι στενά συνδεδεμένες με τη βαριά και τη βίαιη εγκληματικότητα, οπότε θεωρούμε ότι είναι αναγκαία η επίταση του αξιοποίνου.

Δεύτερον. Εκτός από την αφαίρεση της επαγγελματικής άδειας, θα πρέπει να προβλεφθεί αυξημένη ελάχιστη ποινή, όταν ο δράσης είναι πρόσωπο, που ασκεί επάγγελμα, για το οποίο απαιτείται ειδική άδεια. Άλλωστε, αυτό συμβαίνει, γενικά, σε πληθώρα διατάξεων του Ποινικού Κώδικα και των ειδικών ποινικών νόμων για τα ειδικά εξουσιοδοτημένα άτομα ή για εκείνους, που γενικά υπέχουν ιδιαίτερη νομική υποχρέωση ή οφείλουν αυξημένη επιμέλεια. Θεωρούμε, λοιπόν, ότι γι΄ αυτά τα άτομα η ελάχιστη ποινή θα πρέπει να είναι η διπλάσια από ό,τι στα υπόλοιπα, δηλαδή, αναλογικά προς την αμέσως προηγούμενη πρόταση μας, να ανέρχεται σε ένα έτος, όπως ήταν οι τρεις μήνες, σε έξι μήνες. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ολοκληρώθηκε ο κατάλογος των Εισηγητών και Ειδικών Αγορητών. Συνεχίζουμε τη διαδικασία, δίνοντας το λόγο στους συναδέλφους, που έχουν ζητήσει τον λόγο.

Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Σε σχέση με το περιεχόμενο της πρωτοβουλίας και της επικύρωσης, που συζητάμε, είναι λογικό να συμφωνήσουν όλοι ότι βρίσκεται σε μια λογική κατεύθυνση.

Απλά, ήθελα να επισημάνω, με την ευκαιρία και της παρουσίας του κυρίου Υπουργού στη σημερινή συνεδρίαση της Επιτροπής, ότι το πιο επικίνδυνο όπλο για την ελληνική κοινωνία και τους ανθρώπους είναι κυρίως η πολιτική ανικανότητα. Είναι πολύ πιο επικίνδυνο όπλο και από τα παράνομα κυνηγετικά όπλα, από τα παράνομα πυροβόλα, που κυκλοφορούν, στην Ελλάδα, με μια ευκολία στην αναζήτηση και την αγορά τους, που θα μπορούσε να προβληματίσει το σύνολο των Ελλήνων. Η πολιτική ανικανότητα, όμως, πού αποτυπώνεται; Αποτυπώνεται στις διαδικασίες για τον εντοπισμό κάθε παραβατικής δραστηριότητας, κύριε Υπουργέ, και δεν είναι ξεκομμένη από τη μικρή ή μεσαία εγκληματικότητα, για την οποία ο επικεφαλής της Κυβέρνησής σας είχε σηκώσει τη ρομφαία της αποκατάστασης του κλίματος εμπιστοσύνης και ασφάλειας στους Έλληνες πολίτες, σε χρόνο ρεκόρ. Αυτός ο χρόνος βλέπουμε να εξελίσσεται αντίστροφα και μάλιστα, όπως αποκαλύψατε και εσείς, σε σημερινή Επίκαιρη Ερώτηση, που κατατέθηκε από το συνάδελφό μας, τον κ. Ργκούση, αρχίζει να αποκτά και τις διαστάσεις της επικινδυνότητας. Όταν εκπυρσοκροτούν όπλα μη εκπαιδευμένων και πολύ πρόχειρα προσληφθέντων Ειδικών Φρουρών, μέσα από μια διαδικασία, που καταρρίπτει κατοχυρωμένη αξιοκρατία και αξιολόγηση, όπως ήταν η εισαγωγή από τις Πανελλήνιες Εξετάσεις των Αστυνομικών και τώρα, υποβαθμίζεται σε μια διαδικασία - σε ένα μεγάλο μέρος - κομματικών στελεχών ή αφισοκολλητών, εκεί δεν πάσχει η εναρμόνισή μας με το Ευρωπαϊκό Δίκαιο, πάσχει η εναρμόνισή μας με τη λογική της πολιτικής, αλλά και της διακυβέρνησης από τη Ν.Δ..

Επίσης, επικίνδυνο όπλο στην πολιτική ανικανότητα, που έχει επιπτώσεις σε αυτό, που συζητάμε, είναι και το γεγονός ότι πολλαπλασιάζονται τα κρούσματα, όχι μόνο κακής αξιολόγησης στη λειτουργία της Ελληνικής Αστυνομίας - που έχει εξ ορισμού και έναν κομβικό ρόλο για το θέμα οπλοκατοχής, στην Ελλάδα είτε πρόκειται για κυνηγετικά είτε για πυροβόλα όπλα - είναι τα κρούσματα αναξιοκρατίας, είναι τα κρούσματα κακής διαχείρισης προσωπικού.

Θα σας δώσω δύο παραδείγματα, τα οποία είναι ενδεικτικά για το τι μας φοβίζει περισσότερο από μία κυνηγετική καραμπίνα, στο σπίτι ενός Κρητικού, στα Χανιά. Αστυνομικός με σπουδές στην τοξικολογία, επειδή, προφανώς, κρίθηκαν ανεπαρκείς οι πολιτικές του πεποιθήσεις, μεταφέρεται στην Τροχαία. Εάν για εσάς αυτό οδηγεί σε ένα σώμα, σε μία δομή, σε έναν φορέα, σε μία υπηρεσία, που μπορεί να αντιμετωπίσει μικρά ή μεγαλύτερα προβλήματα, θα μου επιτρέψετε να έχω σοβαρή αντίρρηση, όπως και για τον επικεφαλής του Τμήματος των Αστυνομικών Σκύλων, με πολύ σημαντικά αποτελέσματα, ως υπηρεσία, ο οποίος, πάλι για τα φρονήματα του, μάλλον, μεταφέρεται σε υπηρεσία της Τροχαίας. Δύο παραδείγματα.

Θα σας πουν και άλλοι συνάδελφοί μου για τη μικρή ή τη μεσαία εγκληματικότητα. Αυτό που είχατε, ως σύμβολο, στην πορεία εξαπάτησης των πολιτών, για τις εκλογές της 7ης Ιουλίου ότι υπάρχει πολίτης, στη Θεσσαλονίκη, ο οποίος έπεσε θύμα ληστείας, οκτώ φορές, στους 7 μήνες διακυβέρνησης της Νέας Δημοκρατίας ! Δεν το ευτελίζω, σε μία προσπάθεια λαϊκισμού, όπως, πιθανώς, να με κατηγορήσετε, αλλά είναι χαρακτηριστικό ότι με τα λόγια μόνο, δεν χτίζονται ασφαλείς προϋποθέσεις, για τις ευρύτερες διαστάσεις του θέματος, που συζητάμε.

Εάν θεωρήσω ότι θα λάβετε σοβαρά ότι σε μία σύγχρονη αστυνομία, ο ρεβανσισμός, η εκδικητικότητα, η κομματική εξάρτηση και η δημαγωγία, στο «δημαγωγία» προσθέτω το γεγονός ότι έχετε γεμίσει, για παράδειγμα, τη Θεσσαλονίκη μαύρους πάνθηρες, σε πεζές περιπολίες, όπου το επιχειρησιακό τους σχέδιο θυμίζει κυρίως ροζ πάνθηρες και όχι μαύρους, με καμία αποτελεσματικότητα. Αυτό, ξέρετε, δεν το λέμε απλά, για να αντιπολιτευτούμε, το αναζητά και ο πολίτης, τη βελτίωση των συνθηκών ασφαλείας.

Καταλήγω, λέγοντας ότι πέρα από την εναρμόνιση του Ευρωπαϊκού Δικαίου, θα ήθελα παρακαλώ, να εναρμονίσετε και την πολιτική λογική, ώστε να καταστεί η πολιτική, όχι στοιχείο και όπλο ανικανότητας, αλλά όπλο δημιουργίας. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχεις ο κ. Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Θέλω να γνωρίζετε ότι δεν θα έπαιρνα το λόγο, γιατί δεν έχω τίποτα να συμπληρώσω σε όλα όσα είπε ο Εισηγητής μας, σχετικά με αυτό το σχέδιο νόμου, εάν δεν έκρινα υποχρέωσή μου και καθήκον μου να ενημερώσω τα μέλη της Επιτροπής και εσάς, κύριε Πρόεδρε, για όσα, σήμερα το πρωί και εμείς τελικά μάθαμε, από την αναλυτική ενημέρωση, που είχαμε, από τον κ. Υφυπουργό, σε μία συγκεκριμένη και γραπτή επίκαιρη ερώτηση, που αναγκαστήκαμε να καταθέσουμε, για ένα πάρα πολύ σοβαρό συμβάν, που ομολογήθηκε από την Κυβέρνηση, πριν από λίγη ώρα και το οποίο σχετίζεται, άμεσα, με το θέμα των όπλων.

Όπως ξέρετε, πριν από περίπου 10 μέρες, όλα τα μέσα ενημέρωσης μετέδωσαν μία πληροφορία, σύμφωνα με την οποία οι Ειδικοί Φρουροί, που πρόσφατα προσλήφθηκαν από την Κυβέρνηση, ενεπλάκησαν σε ένα καβγά, σε ένα νυχτερινό κέντρο, στο οποίο διασκέδαζαν, εκεί εκπυρσοκρότησε το όπλο, προφανώς γιατί το είχε μαζί του, την ώρα της διασκέδασης, ενός από αυτούς τους Ειδικούς Φρουρούς. Μετά τη συμπλοκή, το όπλο του χάθηκε και το βρήκε, την επόμενη ημέρα, η ομάδα «ΔΙΑΣ», η οποία πήγε να ερευνήσει, για να βρει το όπλο.

Γυρίζω, ένα στάδιο πίσω. Θυμάστε ότι, πρώτον, η σημερινή Κυβέρνηση είχε κάνει σημαία της την προεκλογική υπόσχεση για προσλήψεις αστυνομικών, 1.500 αστυνομικών, άμεσα. Δεύτερον, όσοι δεν θυμάστε, θα σας υπενθυμίσω εγώ ότι, εδώ και χρόνια, διακομματική ήταν η συμφωνία και πιστεύω ότι και ο κ. Υφυπουργός, εάν άνηκε σε άλλη κυβέρνηση, δεν θα έκανε αυτά τα πράγματα. Είχε συμφωνηθεί και είχαμε φύγει από το καθεστώς των Ειδικών Φρουρών, πρώτον, γιατί διασπά την υπηρεσιακή ενότητα, μέσα στην Ελληνική Αστυνομία. Θέλαμε να έχουμε ένα σώμα, να είναι οι Έλληνες αστυνομικοί και δεύτερον, θέλαμε όλοι να μπαίνουν από πανελλήνιες.

Προφανώς, τώρα, επειδή έπρεπε, σώνει και καλά, η προεκλογική υπόσχεση Μητσοτάκη να τηρηθεί και μάλιστα, τους πρώτους μήνες, έφυγαν από τη διακομματική συμφωνία και το καθεστώς, το οποίο είχε επικρατήσει στο εσωτερικό της Ελληνικής Αστυνομίας, με χίλια δύο καλά και πλεονεκτήματα και πήγαν στους Ειδικούς Φρουρούς, οι οποίοι τι πλεονέκτημα δίνουν, τώρα στη σημερινή Κυβέρνηση; Έδιναν και παλιότερα στις κυβερνήσεις, αλλά είχαμε φύγει από αυτό το καθεστώς ότι δεν προσλαμβάνονται ούτε μέσω ΑΣΕΠ ούτε μέσω Πανελληνίων και επ’ αυτού δεν θέλω να επιμείνετε πάρα πολύ, κ. Υφυπουργέ, γατί σας το λέω, ευθέως, σας εκτιμώ, προσωπικά και δεν θέλω να εκτίθεστε. Λοιπόν, ξέρετε, πολύ καλά, ότι για το θέμα των προσλήψεων είμαι ένας από τους ανθρώπους, που έχουν πασχίσει να καθιερωθεί η αξιοκρατία στις προσλήψεις στο δημόσιο και με συγκεκριμένες νομοθετικές πρωτοβουλίες.

Οι Ειδικοί Φρουροί προσλαμβάνονται από τριμελή επιτροπή, ένας είναι, κ. Καμίνη, που, εξίσου καλά γνωρίζετε αυτά τα θέματα, εκπρόσωπος του ΑΣΕΠ. Οι άλλοι δύο ποιοι είναι; Ο ένας είναι εκπρόσωπος της Ελληνικής Αστυνομίας και ό άλλος του Νομικού Συμβουλίου του Κράτους. Τι είναι το Νομικό Συμβούλιο του Κράτους; Υπηρεσία του Υπουργείου Οικονομικών. Εάν ήταν έτσι, δεν θα είχε θεσπιστεί από τον αείμνηστο Αναστάσιο Πεπονή το ΑΣΕΠ, θα λέγαμε το Νομικό Συμβούλιο του Κράτους κάνει τις προσλήψεις, δηλαδή, υπάλληλοι του Υπουργείου Οικονομικών.

Οι δύο στους τρεις, λοιπόν, αποφάσισαν να πέσουν στους δρόμους με όπλα ανεκπαίδευτοι, σε κίνδυνο και της δικής τους ασφάλειας και ζωής, όπως και της ασφάλειας και της ζωής πολιτών. Χίλιοι πεντακόσιοι άνθρωποι τους πήραν, προχθές, τους έκαναν μια υποτυπώδη εκπαίδευση δύο - τριών ημερών, τους έδωσαν όπλα και ορίστε, τα αποτελέσματα. Όταν εμείς, λοιπόν, λέγαμε «όχι, στις προσλήψεις ειδικών φρουρών, όχι στις ρουσφετολογικές προσλήψεις, όχι στις προσλήψεις εκτός ΑΣΕΠ και εκτός Πανελληνίων», δικαιωνόμαστε ή δεν δικαιωνόμαστε, με τον χειρότερο τρόπο, που είμαστε οι τελευταίοι, που θα το επιθυμούσαμε;

Η Κυβέρνηση, λοιπόν, έρχεται, σήμερα, αποφεύγει να απαντήσει σε δύο ερωτήσεις, που, δημόσια, διατυπώσαμε, με ανακοινώσεις μας, πριν από δέκα μέρες, μας αναγκάζει να της υποβάλουμε γραπτή επίκαιρη ερώτηση. Αναγκάζεται να απαντήσει και να πει τι; Να ομολογήσει την τεράστια πολιτική ευθύνη, που έχει. Όχι, για το περιστατικό, που έγινε, για το οποίο, προφανώς, δεν θα ερευνηθεί κατά πόσο φταίνε οι συγκεκριμένοι, αλλά για το γεγονός ότι ξανάφερε στην Ελληνική Αστυνομία το καθεστώς των Ειδικών Φρουρών, με προσλήψεις, εκτός ΑΣΕΠ, εκτός Πανελληνίων, με ελάχιστη εκπαίδευση. Τους έχει δώσει όπλο και ορίστε, τα αποτελέσματα. Από τύχη, δεν θρηνήσαμε θύματα, εκείνο το βράδυ, ανάμεσα στα παιδιά, που διασκέδαζαν, μαζί με τους δυο Ειδικούς Φρουρούς. Από τύχη, δεν θρηνήσαμε θύματα πολιτών ή και των ίδιων ή και όσων ενεπλάκησαν, σε αυτήν την υπόθεση. Λοιπόν, η ευθύνη της Κυβέρνησης είναι τεράστια και έπρεπε, ήδη, να έχει αναληφθεί. Αυτό το πράγμα, τώρα, ότι πρέπει, σώνει και καλά, η χώρα να πληρώνει τις προεκλογικές εξαγγελίες του κ. Μητσοτάκη και μάλιστα, με κίνδυνο της ανθρώπινης ζωής, ξεπερνάει κάθε ανεκτό όριο και κάθε ανεκτή διάθεση, που μπορεί να έχει κανείς, για να αντιμετωπίσει αντιπολιτευτικά αυτήν την Κυβέρνηση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ**: Κύριε Υπουργέ, θέλω να θίξω ένα θέμα, το οποίο είναι ιδιαίτερο και έχει σχέση με τα όπλα του Διάθλου. Εγώ είμαι από τη Δράμα και έχουμε με τη σκοποβολή μια πολύ ιδιαίτερη σχέση. Η Άννα Κορακάκη είναι από τη Δραμηνή.

Η Δράμα είναι κοιτίδα του Διάθλου, ενός αγωνίσματος χιονοδρομίας, όπου ο αθλητής κινείται με τα σκι του στους δρόμους ανοχής, ταυτοχρόνως, έχει το όπλο στην πλάτη του, σταματά, ρίχνει στο στόχο και επανέρχεται. Αυτά τα όπλα, λοιπόν, είναι σκοπευτικά, κατά βάση αθλητικά και η κατοχή τους έχει την εξής ιδιαιτερότητα. Τα όπλα αυτά ανήκουν, κατά βάση, είτε στη Συνομοσπονδία είτε στο Σωματείο, μέλη του οποίου είναι οι αθλητές.

Οι αθλητές έχουν την υποχρέωση να έχουν ατομική άδεια οπλοκατοχής αυτών των όπλων, που, κατά βάση, σας λέω είναι όπλα, το οποία έχει το Σωματείο για λογαριασμό τους.

Υπάρχει δυνατότητα να είναι διφυής η άδεια οπλοκατοχής, είτε στη διοίκηση του Σωματείου είτε ατομικά στους αθλητές; Αυτό είναι το ερώτημά μου, γιατί θα λύσει πάρα πολλά προβλήματα, κυρίως φύλαξης. Γιατί, το να έχει ο κάθε αθλητής το δικό του όπλο, στο δικό του χώρο, με τις συγκεκριμένες προδιαγραφές, δηλαδή, φωριαμός κλειδωμένος, συναγερμός, είναι εξαιρετικά δύσκολο. Αν υπάρχει δυνατότητα τεχνικά να αντιμετωπιστεί, με τον τρόπο, που σας προτείνω ή με άλλο πρόσφορο τρόπο. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Οικονόμου.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κυρίες και κύριοι Βουλευτές, πριν αναφερθώ στο νομοσχέδιο, θα ήθελα να τοποθετηθώ στην κριτική, που επανάφερε ο κ. Ραγκούσης και οι υπόλοιποι Βουλευτές, από την πλευρά του ΣΥΡΙΖΑ. Δεν αντιλαμβάνομαι, πραγματικά, γιατί στοχοποιείτε τόσο προσβλητικά μια κατηγορία αστυνομικού προσωπικού, των Ειδικών Φρουρών. Σεβαστό το δικαίωμα να έχετε μια άλλη αντίληψη, αν θα έπρεπε να υπάρχει η κατηγορία των Ειδικών Φρουρών ή όχι, όμως είναι εντελώς διαφορετικό, ως προς τον τρόπο πρόσληψής τους.

Γνωρίζετε πάρα πολύ καλά ότι ο τρόπος πρόσληψής τους είναι αντικειμενικός, με πλήρη μοριοδότηση, δεν επιδέχεται ουδεμία αμφισβήτηση επ’ αυτού, δεν υπάρχει καμιά ρουσφετολογική πρόσληψη και προσβάλλετε ένα μέρος του προσωπικού της Ελληνικής Αστυνομίας, με σημαντική προσφορά στην ελληνική κοινωνία, με θύματα, κατά την ώρα του καθήκοντος, καταξιωμένα στη συνείδηση του κόσμου, από πλευράς της Ομάδας «ΔΙΑΣ». Είναι πολύ αυστηρή η μοριοδότηση, είναι διαδικασίες τύπου ΑΣΕΠ, με ένα νομοσχέδιο για προσλήψεις, που έχουν γίνει και στο παρελθόν, το ίδιο νομοσχέδιο ισχύει, δεν υπεβλήθη καμιά τροπολογία επ’ αυτού και, σε κάθε περίπτωση, θέμα αναξιοκρατίας και ρουσφετολογικών προλήψεων, σε ό,τι μας αφορά, ανήκει, οριστικά, στο παρελθόν.

Είναι άλλο θέμα να συζητήσουμε για τους Ειδικούς Φρουρούς, αν θα πρέπει ή δεν θα πρέπει να υπάρχουν ή για το τι ενδεχομένως θέματα δημιουργούνται ή δεν δημιουργούνται και είναι εντελώς διαφορετικό το θέμα του τρόπου προσλήψεως. Ως προς τα προσόντα δε, και της εκπαίδευσης τους, γνωρίζετε, πάρα πολύ καλά, ότι η συντριπτική τους πλειοψηφία είναι κάτοχοι πανεπιστημιακών πτυχίων, είναι γνώστες ξένων γλωσσών και η συντριπτική τους πλειοψηφία έχει υπηρετήσει στις Ειδικές Δυνάμεις ή είναι έφεδροι αξιωματικοί.

**ΙΩΑΝΝΗΣ ΡΑΓΚΟΥΣΗΣ:** Τα αποτελέσματα τα είδαμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Ραγκούση, μην διακόπτετε τον κ. Υπουργό.

**ΙΩΑΝΝΗΣ ΡΑΓΚΟΥΣΗΣ:** Έχετε δίκιο, κύριε Πρόεδρε. Κύριε Υπουργέ, μου επιτρέπετε;

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ορίστε, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Για το περιστατικό, όπως το περιέγραψα, επαναλαμβάνοντας όσα μας είπατε, πριν από λίγο, απαντώντας στην επίκαιρη ερώτηση, είπα κάτι ανακριβές; Έχετε κάτι να διορθώσετε; Γιατί, αν, κύριε Υφυπουργέ, εγώ ενημέρωσα, πριν από λίγο την Επιτροπή, ακριβώς, όπως εσείς ενημερώσατε την Ολομέλεια, τότε, όπως καταλαβαίνετε, τα αποτελέσματα της πολιτικής σας διαψεύδουν, εξ ολοκλήρου, τους ισχυρισμούς σας. Εκτός εάν εσείς θέλετε να μας πείτε ότι καλά κάνατε και προσλάβατε αυτούς τους δύο ανθρώπους, οι οποίοι πήγαν σε μια ντισκοτέκ, μαζί με τα παιδιά μας και τα παιδιά σας, κρατούσαν το υπηρεσιακό τους όπλο μαζί, ενεπλάκησαν σε καβγά, έπεσε το όπλο, εκπυρσοκρότησε κ.λπ.. Φαντάζομαι ότι δεν θέλετε να πείτε αυτό.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Ραγκούση, να θυμίσω ότι εδώ νομοθετούμε, φαντάζομαι, υπάρχει ενδιαφέρον, έγινε μια συζήτηση, στο πλαίσιο του Κοινοβουλευτικού Ελέγχου. Θέλω να πω ότι τοποθετηθήκατε επ’ αυτού, για πέντε λεπτά, ο Υπουργός δίνει τη διευκρίνιση του, από εκεί και πέρα, οι πολίτες, που μας παρακολουθούν, θα κρίνουν, αλλά μην μεταφέρουμε τον Κοινοβουλευτικό Έλεγχο στο νομοθετικό.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, είναι ένα περιστατικό, που ελέγχεται και πειθαρχικά και ποινικά και σε καμιά περίπτωση, δεν αντικατοπτρίζει το σύνολο των υπηρετούντων στην Ελληνική Αστυνομία ένα μεμονωμένο περιστατικό. Συνέβη σε στιγμές ιδιωτικής ζωής και νομίζω ότι δίνουμε μεγαλύτερη διάσταση από αυτή, που χρειάζεται.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, είπατε ότι υπάρχουν θύματα στους 1.500, αυτό είναι ψευδές. Μας φέρνετε σε μια θέση συναισθηματικής αντιπαράθεσης, που είναι άδικη. Είπατε ότι υπάρχουν θύματα, εμείς αναφερθήκαμε στους 1.500.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Γιαννούλη, παρακαλώ. Αυθαιρέτως, παίρνετε τον λόγο; Τώρα, μιλάει ο Υπουργός.

**ΧΡΗΣΤΟΣ ΓΙΑΝΝΟΥΛΗΣ:** Δέχεστε να λέγονται ανακριβή πράγματα στην Επιτροπή;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα κριθεί από τους πολίτες το τι είναι ακριβές και το τι ανακριβές. Εάν ο καθένας παίρνει αυθαίρετα το λόγο, να καταργήσουμε το Προεδρείο και την οργανωμένη συζήτηση.

Παρακαλώ, κύριε Υπουργέ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Από την κατηγορία των Ειδικών Φρουρών υπάρχουν θύματα, κατά την ώρα του καθήκοντος και αυτοί οι 1.500, που έχουν μπει, τώρα, είναι ένα περιστατικό. Πρόσφατα, δεν υπάρχουν, αλλά υπάρχουν από το παρελθόν, είναι μια κατηγορία. Δεν μπορούμε να προσβάλλουμε ένα σύνολο ανθρώπων, με αυτόν τον τρόπο ή να λέμε ότι έχουν προσληφθεί, αυτή την εποχή, που έξω οι άλλοι συμπολίτες μας έχουν ανεργία, να λέμε ότι έχουν προσληφθεί, ρουσφετολογικά, όταν γνωρίζετε ότι αυτό δεν υπάρχει και όταν γνωρίζετε ότι, τουλάχιστον, δεν μας εκφράζει και η πρόσληψη αυτή ανήκει, οριστικά, στο παρελθόν. Δεν υπάρχουν ρουσφετολογικές προσλήψεις. Σας παρακαλώ.

**ΙΩΑΝΝΗΣ ΡΑΓΚΟΥΣΗΣ:** Μου επιτρέπετε μια σύντομη διακοπή, κύριε Υφυπουργέ**;** Τελευταία διακοπή, απλώς, γιατί αυτό που λέτε είναι βαρύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επιτρέπετε την διακοπή, κ. Υπουργέ;

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ναι.

**ΙΩΑΝΝΗΣ ΡΑΓΚΟΥΣΗΣ:** Δεν προσβάλλουμε κανέναν, κύριε Υφυπουργέ. Μην το λέτε αυτό. Έχουμε μια σαφή αντίθεση και εμείς και όλες οι κυβερνήσεις των τελευταίων ετών, με το θεσμό και όχι μόνο, γιατί επαναλαμβάνω, η πρόσληψή τους είναι εκτός ΑΣΕΠ και εκτός πανελληνίων, δηλαδή, στην πραγματικότητα ρουσφετολογικές, αλλά, γιατί βγαίνουν στους δρόμους, με το όπλο στο χέρι, με κίνδυνο και για τη δική τους ασφάλεια, λέμε - άρα, να γιατί δεν τους προσβάλλουμε, κ. Υφυπουργέ, το έχουμε πει κατ' επανάληψη - μετά από ελλιπέστατη εκπαίδευση. Και να, τα αποτελέσματα. Δεν προσβάλλουμε κανέναν και βεβαίως, τους σεβόμαστε και σε ατομικό επίπεδο και βεβαίως, πόσο μάλλον, τιμούμε και τα θύματα. Να σας πω, όμως και κάτι. Ο αείμνηστος Γρηγορόπουλος, από Ειδικό Φρουρό, τον Κορκονέα, δεν δολοφονήθηκε, στα Εξάρχεια;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ορίστε, κύριε Υπουργέ, έχετε το λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ας έρθουμε στο νομοσχέδιο, διότι αυτή είναι μια μεγάλη συζήτηση. Σας λέω ότι στο θέμα των Ειδικών Φρουρών είναι δικαίωμά σας να υπάρχει μια άλλη αντίληψη, ως προς το αν θα πρέπει ή δεν θα έπρεπε. Ως προς το θέμα, όμως, της προσφοράς τους, ως προς το θέμα της εκπαίδευσής τους και ως προς το θέμα της πρόσληψής τους, έχετε εντελώς λάθος και πεπλανημένη αντίληψη.

Η χρήση πυροβόλων όπλων από σημαντικές και οργανωμένες εγκληματικές και τρομοκρατικές οργανώσεις, είναι γνωστό ότι μπορεί να προκαλέσει τεράστιες επιπτώσεις στην κοινωνία, όπως διαπιστώνεται, ειδικά τα τελευταία χρόνια, σε διάφορες χώρες της Ε.Ε., οι οποίες έχουν θρηνήσει αρκετά θύματα από τρομοκρατικές ενέργειες.

Το γεγονός αυτό επέβαλε, τόσο σε επίπεδο Ε.Ε., όσο και σε επίπεδο διαφόρων κρατών - μελών, να υπάρξει μια αναθεώρηση της νομοθεσίας, γύρω από τα θέματα χρήσης, αδειοδότησης, εμπορίας και κατοχής των πυροβόλων όπλων και προς την κατεύθυνση αυτή υπήρξε η ευρωπαϊκή Οδηγία, που, αυτή τη στιγμή, καλούμαστε και εμείς να ενσωματώσουμε στο εθνικό μας δίκαιο.

Ουσιαστικά, θα έλεγα ότι είναι κατεπείγον να προβούμε στην Κύρωση της και να την εντάξουμε στην εθνική μας έννομη τάξη, δεδομένου ότι, από πλευράς Ευρωπαϊκής Επιτροπής, έχει αποσταλεί επιστολή και ζητούν να έχουμε αιτιολογημένη γνώμη για τη μη συμμόρφωση της χώρας μας με την εν λόγω Οδηγία, καθώς βρισκόμαστε, στο τελικό στάδιο, πριν την επιβολή κυρώσεων και προστίμων, διότι έχουμε καθυστερήσει, πάρα πολύ, ως προς την ενσωμάτωση της ευρωπαϊκής Οδηγίας. Ως εκ τούτου, κρίνεται επιβεβλημένη η άμεση ψήφιση του εν λόγω σχεδίου νόμου, προκειμένου να μην επιβληθούν κυρώσεις στη χώρα μας.

Σε ό,τι έχει σχέση με τη διαβούλευση, είναι γεγονός ότι από το 2018, παρήλθε ένα μεγάλο χρονικό διάστημα. Δεν είμαστε υπαίτιοι εμείς, γιατί δεν ήρθε πιο γρήγορα στη Βουλή, για να ενσωματωθεί στο εσωτερικό μας δίκαιο. Εμείς την φέρνουμε, ταχύτατα. Ουσιαστικά, είναι στον κορμό της προηγούμενης Κυβέρνησης. Δεν έχουν επέλθει ουσιαστικές αλλαγές.

Θα ήθελα, όμως, επιγραμματικά να αναφερθώ και να πω ότι με τις νέες τροποποιήσεις, που επιφέρουμε, στη νομοθεσία περί όπλων, αυστηροποιούμε ακόμη περισσότερο το ισχύον καθεστώς και συγκεκριμένα, η σήμανση, τώρα, θα γίνεται και στα ουσιώδη συστατικά μέρη των όπλων, κορμό, κλείστρο, κάνη. Τέθηκαν κανόνες αυστηροί, ώστε η σήμανση των όπλων να μην μπορεί να διαγραφεί ή να παραποιηθεί. Στην Κατηγορία Α΄, «όπλα αυτόματα», θα ανήκουν τώρα και όπλα της Κατηγορίας Β΄, όπως αυτά, που χρησιμοποιούν οι πολίτες για ατομική ασφάλεια, υπό την προϋπόθεση ότι η γεμιστήρα θα δέχεται άνω των 20 φυσιγγίων για τα βραχύκανα και άνω των 10 για τα μακρύκανα.

Τα ιατρικά δεδομένα, που θα απαιτούνται, για να λάβει κάποιος οπλοφορία για ατομική ασφάλεια, θα είναι εκτός αυτών της ψυχικής του υγείας και της εν γένει σωματικής του κατάστασης. Δημιουργείται ένα νέο σύστημα παρακολούθησης των μεταφορών των πυροβόλων όπλων μεταξύ των κρατών - μελών.

Οι έμποροι όπλων, υποχρεωτικά, θα διασυνδεθούν ηλεκτρονικά, ώστε όλες οι αγοραπωλησίες τους να φαίνονται σε σύστημα, που θα είναι συνδεδεμένο, με τη βάση της Ελληνικής Αστυνομίας, το «police on line, όπλα και εκρηκτικά» και τέθηκαν κανόνες για τη μόνιμη και αμετάκλητη απενεργοποίηση των πυροβόλων όπλων.

Σχετικά με αυτό, που αναφέρθηκε πριν, από τον κ. Καλαματιανό και ειδικότερα, ως προς το θέμα του χαρακτηρισμού της βαριάς ή όχι ψυχικής νόσου, στη Νομοπαρασκευαστική Επιτροπή, κλήθηκε αρμόδιος υπηρεσιακός παράγοντας του Υπουργείου Υγείας, για το θέμα της διάγνωσης της ψυχικής ασθένειας και δήλωσε ότι δεν είναι ευχερές να διακρίνει ο ψυχίατρος ή να αποκλείσει το μείζον ή ήπιο της διαταραχής. Αυτός είναι ο λόγος, που και στις σχετικές βεβαιώσεις, αναγράφεται ότι «σήμερα βρέθηκε υγιής». Αυτή είναι η συνήθης πρακτική.

Θα ήθελα να κάνω και ορισμένες παρατηρήσεις σε όσα είπε ο Βουλευτής της Ελληνικής Λύσης. Το παρόν νομοσχέδιο αυστηροποιεί το καθεστώς ελέγχου της κυκλοφορίας των όπλων, σύμφωνα με την ευρωπαϊκή Οδηγία, που ενσωματώθηκε. Μιλάμε για αυστηροποίηση του όλου καθεστώτος. Τα αβολίδωτα απαγορεύονται ρητά στη χώρα και δεν πωλούνται πουθενά, νομίμως. Καθημερινά, καταγράφονται στο ηλεκτρονικό σύστημα POL τα νομίμως κατεχόμενα όπλα και δεν είναι αληθές ότι δεν ξέρουμε πόσα είναι. Μιλάμε γι΄ αυτά, που κυκλοφορούν, νόμιμα, βέβαια. Οι ισχυρισμοί περί στατιστικών και για τον αριθμό των όπλων, που κυκλοφορούν παράνομα κ.λπ. είναι έωλοι και αυθαίρετοι, καθώς δεν υφίσταται τέτοια μελέτη από την κρατική ασφάλεια.

Σχετικά με τα όπλα κρότου από τη Βουλγαρία, γίνονται συχνές κοινές επιχειρήσεις με τα κράτη - μέλη και μάλιστα, έγιναν εκατοντάδες έλεγχοι σε ύποπτους χώρους και έχουν κατασχεθεί αρκετές ποσότητες από αυτά. Είναι, όμως, εντελώς διαφορετικό θέμα η κυκλοφορία των παράνομων όπλων και του παράνομου εμπορίου, στο οποίο αναφερθήκατε, από την ενσωμάτωση της συγκεκριμένης Οδηγίας, που αυστηροποιεί, ακόμη περισσότερο, το πλαίσιο της νόμιμης εισαγωγής, εμπορίας, κυκλοφορίας και κατοχής των πυροβόλων όπλων. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς ευχαριστούμε.

Κυρίες και κύριοι συνάδελφοι, να κάνω γνωστό στην Επιτροπή τον κατάλογο των φορέων, στους οποίους κατέληξαν οι εκπρόσωποι των Κομμάτων και οι οποίοι θα κληθούν στην επόμενη συνεδρίαση, την Τετάρτη και ώρα 10.00΄ το πρωί, στην Αίθουσα 223. Είναι η Πανελλήνια Ομοσπονδία Αστυνομικών Υπαλλήλων (ΠΟΑΣΥ), η Πανελλήνια Ένωση Επαγγελματιών Βιοτεχνών, Εμπόρων και Κυνηγετικών Ειδών, η Πανελλήνια Ένωση Απόστρατων Σωμάτων Ασφαλείας, η Κυνηγετική Συνομοσπονδία Ελλάδος, η Ελληνική Ψυχιατρική Εταιρία, η Ένωση Απόστρατων Αξιωματικών Λιμενικού Σώματος, η Ανώτατη Πανελλήνια Ομοσπονδία Εφέδρων Αξιωματικών, η Σκοπευτική Ομοσπονδία Ελλάδος, η Πανελλήνια Ομοσπονδία Ενώσεων Προσωπικού Λιμενικού Σώματος και η Πανελλήνια Ομοσπονδία Υπαλλήλων Εξωτερικής Φρούρησης. Τέλος, ως εμπειροτέχνης οπλουργός, όπως συμφωνήσαμε, θα κληθεί ο κ. Κωνσταντίνος Παπατσαρούχας.

Η τρίτη συνεδρίαση της Επιτροπής, με τη συζήτηση επί των άρθρων, θα γίνει την Τετάρτη, στις 17.00’, το απόγευμα. Η β’ ανάγνωση θα γίνει την επόμενη Τρίτη, 3/3/2020.

Σας ευχαριστώ για την παρουσία σας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βούλτεψη Σοφία, Γιαννάκου Μαριορή (Μαριέττα), Μελάς Ιωάννης, Ξανθόπουλος Θεόφιλος, Γιαννούλης Χρήστος, Καλαματιανός Διονύσιος – Χαράλαμπος, Ραγκούσης Ιωάννης, Ψυχογιός Γεώργιος, Καμίνης Γεώργιος, Παπαναστάσης Νικόλαος, Χήτας Κωνσταντίνος και Αδαμοπούλου Αγγελική.

Τέλος και περί ώρα 12.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**